Elektronsko fakturisanje znači brže plaćanje i bolju naplatu PDV-a – Bankar.rs\nHome/ANALIZE/Elektronsko fakturisanje znači brže plaćanje i bolju naplatu PDV-a\nDo 25. februara traje javna rasprava o Nacrtu takona o elektronskom fakturisanju. Jedna od pogodnosti elektronskih faktura je brže plaćanje, kao i suzbijanje sive ekonomije jer one pomažu u kontroli naplate poreza. Obaveza elektronskog fakturisanja odnosiće se na sve obveznike koji su u sistemu poreza na dodatu vrednost (PDV).\n“E-faktura (elektronska faktura) je potpuno digitalna faktura koja se prenosi s jedne aplikacije (izdavaoca) na drugu (primalac) bez fizičkog oblika (ispis)”, objašnjava za Novu ekonomiju Sandra Rodić sa USAID Projekta saradnje za ekonomski razvoj.\nProjekat je pružao tehničku podršku Ministartsvu finansija u okviru Radne grupe za uvođenje centralizovane platforme za elektronske fakture.\nOna objašnjava da e-faktura ima sva polja podataka koje faktura uobičajeno sadrži: izdavaoca, primaoca, brojeve fakture, datume, stavke računa i vrednosti PDV-a, kao i da će se elektronska faktura izdata posredstvom novog sistema smatrati izvršnom ispravom.\nSandra Rodić naglašava da je propis još u fazi nacrta kao i da mnoge oblasti kao što je, na primer, način i postupak registrovanja za pristup sistemu tek treba da se bliže urede podzakonskim aktima.\nPrema njenim rečima, iz ugla same privrede, njihovim korišćenjem, postiže se efikasnost, transparentnost, smanjuje se mogućnost grešaka u razmeni i obradi podataka, a postiže se i brže plaćanje.\n“Sva pravna lica i preduzetnici koji su u sistemu PDV-a, biće u obavezi da primaju i šalju sve fakture kroz sistem elektronskih faktura”, napominje sagovornica portala.\nPrema njenim rečima tu spada i naknadano evidentiranje onih faktura koje su poslate ili su dobijene van sistema (u slučaju kada je u pitanju transakcija sa licem koje nije obveznik PDV-a).\nNaglašava da faktura neće moći da bude proknjižena, odnosno naplaćena ukoliko nije dobijena na način koji je regulisan zakonom, kao i da je zakonom regulisano nepoštovanje propisanih obaveza.\nŠto se tiče samih troškova prelaska na sistem elektronskih faktura, Sandra Rodić kaže da je planirano da pristup centralnom sistemu elektornskih faktura bude jednostavan, kao i da ne bi trebalo da zahteva značajna ulaganja od strane privrede.\n“Sistem/platforma (elektronskih faktura) biće otvorena odnosno otvoriće API-je servis koji će biti dostupan svim korisnicima”, napominje sagovornca Nove ekonomije.\nOna dodaje i da će usluga slanja i primanja elektronskih faktura preko tog sistema biti besplatna, a trebalo bi da postoji i uputstvo za korišćenje te platforme.\nNapominje i da će firme koje imaju mali broj faktura biti u mogućnosti da ih direktno unesu u sistem elektronskih faktura.\nPrema njenim rečima, ukoliko neka firma ima veći broj faktura, imaće mogućnost da nadogradi svoj informacioni sistema i na taj način može da automatizuje komunikaciju sa sistemom elektronskih faktura.\nJedna od mogućnosti je kako dodaje naša sagovornica i da firma taj deo posla poveri informacionom posredniku.\nSvaki privrednik će na osnovu analize moći da donese odluku koji mu je model isplativiji u nadogradnji sistema.\n“Sa druge strane, uštede u vremenu i novcu na osnovu prelaska na elekronsko fakturisanje su trajne”, kaže Sandra Rodić.\nNapominje i da Zakon predviđa uvođenje informacionih posrednika, koji će imati saglasnost Ministartsva finansija za pružanje usluge izdavanja, evidentiranja, obrade, primanja, dostavljanja i čuvanja elektronskih faktura.I\nRodić objašnjava da uvođenje elektronskih faktura ima za cilj smanjenje takozvani PDV jaza. Države su videle da je najbolji način suzbijanja sive ekonomije praćenje prijavljivanja PDV obaveze u realnom vremenu posredstvom sistema elektronskog fakturisanja.\nDodaje i da se za sva privredna društva i preduzetnike koji su obveznici PDV-a uvodi obaveza elektonskih faktura, uključujući i naknadano evidentiranje onih faktura koje su poslate/dobijene van sistema PDV-a.\n“Kada je jedan subjekat u sistemu PDV-a a drugi (to) nije, onda će postojati obaveza onoga koji (to) jeste, da fakturu, ukoliko je izdata/primljena van sistema, naknadno evidentira u centralni sistem elektronskih faktura”, napominje sagovornica Nove ekonomije.\nNaglašava i da, na primer, kod dva preduzetnika paušalca, ne postoji obaveza primanja i slanja faktura preko sistema elektronskih faktura.\n“Ukratko, ova lica mogu da biraju da li će da koriste papirne fakture ili će odlučiti da koriste prednosti elektronskih faktura”, napominje Rodić.\nPrema rečima Milice Petrović iz agencije za računovodstvo Knjiški moljac, trenutni zakon ne sprečava slanje elektronske fakture, od kada je ukinuta obaveza pečata 2012. godine.\n“Od tada nema problema sa tim, čak ni zakon o PDV-u to nije sprečavao”, kaže Milica.\nObjašnjava da se shodno tome elektronska faktura priznaje kao uredan dokument.\n“Mi smo apsolutno prešli na elektronske fakture kao i naši klijenti i to već funkcioniše”, kaže sagovornica Nove ekonomije.\nPrema njenim rečima, zakon će samo uvesti nove stvari, kao što su protokoli, dodatna bezbednost i formati za elektronsko fakturisanje.\nOna objašnjava da se još ne zna da li će biti dodatnih troškova kod uvođenja elektronskih faktura.\nPrema rečima Sandre Rodić sa rastom globalne ekonomije pokreću se i nove usluge na tržištu, pa se procenjuje da je globalni iznos faktura oko 550 milijardi godišnje, od čega, kako dodaje, digitalne fakture čine 10%.\n“Monetarna vrednost tržišta usluga e-fakturisanja u 2019. godini bila je 4,3 milijarde evra i očekuje se rast od četiri puta u narednih pet godina”, napominje sagovornica Nove ekonomije.\nPrema njenim rečima, grube procene govore o tome da se polovina svih faktura šalje privatnim potrošačima, dok se druga polovina šalje preduzećima i javnom sektoru..\nDodaje i da se polovina svih faktura, otprilike šalje za promet usluga, dok se druga polovina šalje za promet robom.\nSandra Rodić podseća da tokom druge decenije 21. veka, nordijske zemlje, zemlje centralne Evrope, kao i zemlje Latinske Amerike, sve više pokreću razvoj usluga, standardizuju i jačaju pravnu podršku za elektronsko izdavanje faktura.\n“Gledajući bliže razloge i pokretače iz perspektive vlade, glavni razlog je jaz između PDV-a, borba protiv neprijavljenog PDV-a i nenaplaćenih poreza”, napominje sagovornica Nove ekonomije.\nIzvor: Nova ekonomija / Čedomir Savković


Politika: Ministar pravde: Srbija ne može da bude deo istrage ubistva Olivera Ivanovića - BalkaniYUm.TV '); } //]]>\nMinistar pravde Kosova Abeljad Tahiri izjavio je danas da Kosovo neće dozvoliti Srbiji da bude uključeno u istrazi smrti predsednika Građanske inicijative SDP,Olivera Ivanovića, ali da je spremno da sarađuju sa Srbijom oko tog slučaja.\n"Ni u kom slučaju nećemo nikakvo mešanje u istrazi nijedne druge institucije, sem onih Republike Kosovo. Mi ćemo primati informacije iz Srbije koje vode ka hapšenju, ali ne i njeno mešanje (u istrazi). To ćemo raditi samo mi", kazao je Tahiri za portal gazetaexpress.com.\n"Ministarstvo pravde je spremno za međusobnu pravnu saradnju i pozdravlja spremnost institucija Srbije da pruže pravnu pomoć kroz razmenu informacija koje mogu da doprinesu što bržem rešavanja slučaja, ne dovodeći u pitanje istražni postupak i ne dovodeći u pitanje i neprikosnovenu jurisdikciju Republike Kosova u vođenju istrage", stoji u zajedničkom saopštenju dva kosovska ministarstva.\nPosle izjave predsednika Srbije Aleksandra Vučića da će od Unmika i Euleksa tražiti da se u istragu uključe i predstavnici institucija Srbije, predsednik Kosova Hašim Tači izrazio je sinoć tokom telefonskog razgovora s njim spremnost da kosovske institucije sarađuju sa srpskim u istrazi ubistva Ivanovića.\nTači je na Fejsbuku napisao da su nadležni organi Kosova spremni da, u skladu s važećim zakonima Kosova, sarađuju i primaju "bilo kakvu pomoć koja može dovesti do rasvetljavanja ubistva".


TAČNE I PROVERENE informacije o broju zaraženih koronavirusom • Poportal\n27/03/2020 Biljana Petrović0\nZbog velikog broja neproverenih informacija i nepotrebnog stvaranja panike među građanima, pozvali smo relevantne institucije i sami se uverili u način dolaženja do TAČNIH I PROVERENIH informacija o broju zaraženih koronavirusom.\nEpidemiolozi Zavoda za Javno zdravlje Požarevac dobili su, kako kažu, novu instrukciju da jedino Institut za javno zdravlje Srbije „Batut“ ima precizne informacije o broju zaraženih i da ih jedino nadležni iz OVE institucije mogu saopštiti.\nU razgovoru sa Biljanom Šušom, pr-om IZJZS „Batut“, proverili smo informaciju o broju zaraženih, koja se, inače, nalazi na početnoj strani sajta Ministarstva zdravlja www.covid19.rs\nOvu stranicu Poportal koristi od početka epidemije i kopira informacije redovno kada su saopštene.\nNa području grada Požarevca je 5 pacijenata obolelih od koronavirusa i to je JEDINA PRAVA INFORMACIJA kojom bilo ko trenutno raspolaže , pa i sam Institut.\nNOVI PRESEK biće, kao i prethodnih dana, objavljen U 15H i ostaće jedina tačna informacija. U 15h, na pomenutom sajtu, kao i na konferenciji za novinare koja se direktno prenosi putem nacionalnih medija, saznaćemo najnoviji broj zaraženih po gradovima. Ukoliko niste u mogućnosti da pratite konferenciju putem malih ekrana, informaciju možete naći na tabeli i mapi pomenutog sajta u 15h svakog dana.


AP: Ove nedelje u Evropi Tramp će utvrditi može li popraviti utisak\nKo ne bi voleo tamo da živi? Ovde je čak i struja besplatna (video)\nBIA sprečila teroristički napad u Srbiji\nSrpski državljanin stradao od lavine u Austriji\nDomaćice, zagrejete margarin na sobnoj temperaturi za tili čas, evo kako\nVeliki povratak Fijata: Počela puna proizvodnja\nOstavlja bez daha: Ovo je definitivno najbolji snimak iz vazduha (video)\nPet „trka“ velikih sila koje će obeležiti 2019. godinu\nČetiri scenarija za Bregzit\nBeta 3. jula 2017. 23:30\nKada ove sedmice ponovo ode u Evropu, predsednik SAD Donald Tramp će utvrditi da li će dobiti priliku da popravi utisak, a i kakav će mu biti prvi susret s ruskim predsednikom Vladimirom Putinom.\nPrva poseta Trampa kontinentu u maju izazvala je uznemirenja među evropskim saveznicima SAD jer je odbio da eksplicitno podrži sporazum NATO o zajedničkoj odbrani i jer je grdio svetske lidere što ne troše više na svoje oružane snage. Ovog puta, Tramp će koristiti stanice u Poljskoj i Nemačkoj da pokuša da izvede nezgodan čin balansiranja poboljšavajući veze sa Moskvom u doba posebno krhkih odnosa, a da uz to predstavi SAD kao branu ruskoj agresiji.\nKljučni događaj četvorodnevnog putovanja biće njegov sastanak s Putinom rokom međunarodnog sastanka u Hamburgu, u Nemačkoj. Svaki aspekt susreta dva nepredvidiva lidera sigurno će biti pomno praćen jer traje istraga navodnog mešanja Moskve u američke izbore 2016. i potencijalno dogovaranje s Trampovim zvaničnicima.\nUz opterećenje te istrage, malo je očekivanja da će sastanak Tramp-Putin doneti značajan napredak u teškim pitanjima poput krize u Ukrajini ili sukoba u Siriji.\n„Ne mogu da zamislim bilo kakvo pitanje o kojem mogu ostvariti veliki napredak, s obzirom na otrovnu atmosferu koja truje odnose“, rekao je Majkl O’Hanlon, viši zvaničnik Instituta Brukings, koji ipak očekuje da da se može postaviti osnova za buduću saradnju.\nSusret Tramp-Putin biće jedan od bar devet sastanaka koje će američki predsednik imati sa stranim liderima u Hamburgu tokom samita grupa 20 industrijalizovanih zemalja.\nTramp će se najpre zaustaviti u Poljskoj, čiji lideri traže uveravanja da će američke i NATO snage biti prisutne sve dok sigurnost njihovog regiona bude ugrožavala Rusija. Zauzvrat, Tramp očekuje topao prijem Poljskoj gde će održati i svoj prvi govor u inostranstvu napolju, na jednom trgu.\nPoljski lideri su bliski Trampovom gledanju na svet, a poslanici vladajuće partije i pro-vladini aktivisti planiraju da autobusima masovno dodju da bi osigurali oduševljenu publiku Trampa podle njegovog prilično trapavog evropskog debija u maju.\nPredstavnici Bele kuće rekli su da će Tramp ponoviti posvećenost Sjedinjenih Američkih Država Članu 5. Povelje NATO-a, koji kaže da je napad na jednog člana napad na sve. On to nije uradio u štabu NATO-a u Briselu tokom svog prvog putovanja u inostranstvo, ali na kraju jeste to rekao, ali prošlog meseca. Od predsednika se takođe očekuje da pomene potrebu razvoja „zajedničkog pristupa Rusiji“, rekli su njegovi savetnici.\n„On bi želeo da SAD i čitav Zapad razviju konstruktivnije odnose s Rusijom“, rekao je savetnik za Bele kuće za državnu bezbednost H.R Mekmaster. „Ali, on je takođe jasno stavio do znanja da ćemo učiniti sve što je potrebno da se suprotstavimo destabilizacionom ponašanju Rusije“.\nPripremajući se za putovanje, Tramp je u ponedeljak razgovarao s nemačkom kancelarkom Angelom Merkel i sa italijanskim premijerom Paolom Djentilonijem. Tokom vikenda je razgovarao sa kineskim predsjednikom Si Djinpingom, s premijerom Japana Šinzom Abeom i s liderima Saudijske Arabije, Ujedinjenih Arapskih Emirata i Katara.\nPosle ovog predstojećeg putovanja, predsednik SAD će uskoro ponovo u Evropu, u posetu Francuskoj sredinom jula kako bi Dan pada Bastilje proslavio zajedno s novim francuskim predsednikom Emanuelom Makronom. A krajem jula, poslaće potpredsednika Majka Pensa u Estoniju i Gruziju – dva bivša sovjetska satelita na granici Rusije, i novu članicu NATO – Crnu Goru.\nPoljska je bila ubedljiva američka saveznica u Iraku i Avganistanu, i ugostila je oko 5.000 američkih vojnika u misijama SAD i NATO.\n„Oni računaju da će odnos sa Sjedinjenim Državama u odbrani smiriti njihovu zabrinutost u vezi s mogućim pravcima politike SAD-Rusija“, rekao je Džef Ratke, zamenik direktora Evropskog programa u Centru za strateške i međunarodne studije. Granica s Rusijom izvor je „najveće zabrinutosti Poljske“.\nAmerički i ruski odnosi i dalje su napeti – Tramp je aprila rekao da su možda na „najnižem nivou svih vremena“, a Moskva je osudila nedavnu odluku SAD da nametnu sankcije protiv više od 30 ruskih pojedinaca i firmi zbog aktivnosti Rusije u Ukrajini. Ali, Tramp je izrazio nadu da će se odnosi poboljšati.\nZvaničnici u Beloj kući su rekli da Tramp nema poseban program za sastanak s ruskim predsjednikom i da tek treba pripremiti detalje za pripremu tog susreta. Tramp je imao tri telefona s Putinom od kada je preuzeo dužnost. On je ranije kontradiktorno opisivao svoj odnos s Putinom, insistirajući tokom kampanje da se i ne seća da se sastao s njim, ali ranije navodeći da su razgovarači o takmičenju za „Mis univerzum“ 2013. u Moskvi.\nTrumpovo putovanje u inostranstvo biće mu prvo od kada je najavio da povlači SAD iz značajnijog sporazuma o klimatskim promenama iz Pariza, na žaljenje velikog broja svetskih lidera koji su pokušal da utiču na Trampa da SAD ostanu u tom paktu iz 2015. godine.\nMerkel, domaćica samita G20, otvoreno je iznela da je razočarana odlukom Trampa i nemačkom parlamentu je rekla da „ne možemo očekivati lake razgovore u Hamburgu“ o klimatskim pitanjima.\nLavrov: Nismo protiv imena, pitanje je legitimiteta promene\nFaraž: I na drugom referendumu bi glasali za izlazak\nLavrov: Tramp nije radio za Rusiju\nKenijski predsednik: Opsada okončana, napadači ubijeni\nPočelo saslušanje ex komandanta OVK Sami LJuštakua\nKnajsel opušteno reagovala na vest iz Londona\nKongres proglasio Madurov mandat nezakonitim\nBregzit će Austriju koštati 650 miliona evra\nNajmanje 15 mrtvih u napadu u Keniji\nEvropa okovana snegom, u Autraliji ekstremno toplo: Noću i do 33…\nSve naše umovanje svodi se na to da popuštamo osećanjima.\nŠumaherov sin Mik pridružio se Ferariju\nPomen Oliveru Ivanoviću u Kosovskoj Mitrovici\nBeograd: Zaplenjeno 5,5 kilograma spida, 1.000 ekstazija i…\nHaziri: DPK nam je ponudio saradnju na rušenju Haradinaja\nVasilesku: Raste promet u rubljama između SRB i Rusije


MMKS je saopštio u utorak da će postupak protiv Jojića i Radete vratiti iz Beograda u Hag s obzirom da svedoci ne žele da otkriju svoje podatke srpskim vlastima jer strahuju za život i bezbednost, i zatražio njihovo hitno hapšenje.\nRadeta ističe da šta god srpske vlasti odluče da urade u vezi sa ovim slučajem, to „nije njen problem”.\n„Neću kontaktirati nikoga iz državnih institucija u vezi sa ovom odlukom; to me jednostavno ne interesuje”, rekla je ona.\nJojić i Radeta optuženi su za nepoštovanje Haškog suda jer su navodno uticali na svedoke u postupku protiv stranačkog lidera Vojislava Šešelja.\nOptuženi su da su pretnjama, ucenama i mitom nagovarali svedoke da promene iskaze ili da ne svedoče.\nŠešelj je u aprilu 2018. proglašen krivim za ratne zločine i osuđen je na deset godina, ali neće ići u zatvor zbog vremena koje je proveo u pritvoru.\nRadeta je izjavila da nju i Jojića od izručenja štiti Ustav Srbije i odluka Višeg suda u Beogradu iz 2016. godine u kojoj se kaže da nema zakonskih osnova za izručenje, zato što Zakon o saradnji sa Haškim tribunalom predviđa obavezu izručenja samo optuženih za ratne zločine, ali ne i za nepoštovanje suda.\nBIRN je zatražio komentar iz Ministarstva pravde Srbije, ali do objavljivanje ovog teksta, odgovor nije stigao.\nPoslanik vladajuće Srpske napredne stranke (SNS) Vladimir Đukanović sugerisao je u utorak da Srbija treba da ignoriše poslednju odluku MMKS-a, nazivajući je „idiotskom”.\nVišnja Šijačić iz Fonda za humanitarno pravo (FHP) kaže da odluka Višeg suda u Beogradu protiv izručenja radikala nije korektna.\n„U vezi sa nalogom za hapšenje Radete i Jojića, FHP smatra da Srbija ne može da pravda neispunjavanje svojih međunarodnih obaveza, koje uključuju punu saradnju (sa MMKS-om) ukazujući na domaće zakonodavstvo”, kazala je Šijačić.\nOna je navela da u najmanje tri identična slučaja koji su uključivali nepoštovanje suda nije bilo pravnih prepreka za hapšenje osumnjičenih i njihovo izručivanje Međunarodnom krivičnom sudu za bivšu Jugoslaviju (MKSJ).\nŠijačić je kao primer dala slučajeve Jelene Rašić, Dragomira Pećanca i Ljubiše Petkovića.\nPetković je osuđen na četiri meseca zatvora zbog nepoštovanja suda u slučaju Šešelj, Pećanac je osuđen na tri meseca u predmetu protiv bivšeg šefa obaveštajne službe Vojske Republike Srpske (VRS) Zdravka Tolimira, dok je Rašić dobila uslovnu kaznu.\nJovana Spremo iz Komiteta pravnika za ljudska prava za BIRN kaže da postoje dva razloga zašto je doneta odluka da se postupak vrati u Hag. Jedan je tvrdnja svedoka da se ne osećaju dovoljno bezbedno da svedoče u Srbiji.\n„A drugi odražava trenutni stav Srbije prema procesuiranju ratnih zločina generalno”, rekla je Spremo, i istakla da su vlasti u Beogradu napravile niz neprihvatljivih poteza kada su u pitanju ratni zločinci.\n„Između ostalog tu je glorifikacija ratnih zločinaca, kojima se daje javan prostor, ali i nepoštovanje zakona, jer imamo osuđenog ratnog zločinca kome još nije oduzet poslanički mandat”, naglašava Spremo, aludirajući na Šešelja, koji je i dalje poslanik u Skupštini uprkos prošlogodišnoj osuđujućoj presudi.\nBrojne međunarodne institucije, uključujući OEBS, Savet Evrope i Evropski parlament kritikovli su procedure zaštite svedoka u Srbiji.\nIzražena je zabrinutost i u odnosu na zaštitu svedoka u slučaju radikala i bivših srpskih boraca optuženih za ratne zločine na Kosovu u Beogradu.\nEvropski parlament je 2012. godini, primetio „ozbiljne nedostatke u funkcionisanju programa zaštite svedoka, u slučajevima ratnih zločina koji su se završili tako što su brojni svedoci izašli iz programa nakon što su sistematski zastrašivani”.\nVeće Evrope je u izveštaju za 2011. godinu navelo da su svedoci, zbog neodgovarajućeg ponašanja pripadnika Jedinice za zaštitu svedoka prema njima, menjali svoje iskaze ili jednostavno odustajali od svedočenja.


Centralna izborna komisija BiH usvojila novo pravilo i izazvala nove tenzije\nBy Mladen Dragojlovic / Објављено на: December 19, 2018\nCentralna izborna komisija Bosne i Hercegovine (CIK BiH) usvojila je prijedlog za izmjenu uputstava o postupku za sprovođenje indirektnih izbora za organe vlasti BiH koji su obuhvaćeni Izbornim zakonom BiH, prema kojem bi se Dom naroda Parlamenta Federacije BiH osnovao prema rezultatima popisa stanovništva iz 2013. godine.\nOvo rješenje za dugotrajni problem u BiH predložio je šef CIK BiH, Branko Petrić. Pet članova CIK BiH glasalo za ovaj prijedlog na sjednici održanoj u utorak u Sarajevu, a dva su bila protiv.\nČlanovi CIK BiH trebali su odlučiti između tri prijedloga. Član CIK BiH, Vlado Rogić, povukao je svoj prijedlog, naglašavajući da CIK BiH nije zakonodavac i nije kompetentna odrediti broj poslanika u Domu naroda Federacije BiH. Suad Arnautović predložio je da se rezultati popisa iz 1991. godine koriste u ovom slučaju, ali nije uspio dobiti dovoljnu većinu sa tri glasa za i četiri protiv.\nOdmah nakon što je odluka objavljena, najviši predstavnici hrvatske i bošnjačke nacije podigli su glas protiv odluke objašnjavajući da nije u skladu s Ustavom Federacije BiH.\nU saopštenju za medije, Stranka demokratske akcije (SDA) je rekla da smatra da je odluka neustavna u dijelu u kojem je odlučeno da se koristi popis stanovništva iz 2013. godine za raspodjelu mandata u Domu naroda Parlamenta Federacija BiH.\n“SDA smatra da je CIK BiH bila obavezna da poštuje Ustav FBiH, prema kojem se popis iz 1991. godine mora primijeniti do konačne primjene Aneksa VII Dejtonskog mirovnog sporazuma. Današnja odluka CIK-a se smatra političkom, a ne profesionalnom,” kaže se u saopštenju.\nAneks VII Dejtonskog mirovnog sporazuma kaže da bi rezultati popisa iz 1991. godine trebali biti korišteni u svim institucijama do potpunog povratka izbjeglica u prethodna mjesta življenja. Međutim, većina srpskih političkih predstavnika smatra da je taj proces završen jer je od rata prošlo više od dvije decenije i koji je želeo da se vrati, već je to učinio.\nBošnjački političari misle da je povratak i dalje u toku i da će provedba popisa 2013 “zapečatiti etničko čišćenje u Republici Srpskoj”. SDA će, preko ovlašćenih apelanata, podnijeti zahtjev Ustavnom sudu BiH za razmatranje ustavnosti odluke CIK BiH. Predstavnici Hrvatskog naroda su također rekli da će se žaliti istom sudu radi rješavanja ovog problema.\nZapravo, najveći problem u ovom slučaju je uspostavljanje srpske poslaničke grupe u Domu naroda FBiH. Prema ranijim rješenjima, ova grupa nije mogla da se uspostavi jer je Ustav FBiH rekao da Dom naroda Parlamenta Parlamenta FBiH mora imati 58 delegata, 17 iz svake nacije i 7 iz “ostalih”. Srpski narod nikada nije bio zastupljen sa punim brojem poslanika koji su maksimalno brojali 13.\nAmerička ambasada i Delegacija Evropske unije u BiH saopštili su primili k znanju odluku CIK BiH.\n“Pohvaljujemo CIK BiH na preuzimanju koraka koji će omogućiti formiranje vlasti Federacije i pozivamo sve relevantne aktere da poduzmu neophodne korake u tom smjeru. Odluka koju je usvojio CIK BiH ne oslobađa odgovorne vlasti od obaveze da riješe trenutne nedostatke u Izbornom zakonu BiH na sistematski način. U tom kontekstu, ohrabrujemo stranke da intenziviraju rad na iznalaženju kompromisnih rješenja koje ne unazađuju već približavaju zemlju evropskim standardima i demokratskim normama koje osiguravaju jednakost svih u BiH,” kaže se u saopštenju.\nSjedinjene Američke Države i Evropska unija su, kako je istaknuto, tokom proteklih 18 mjeseci pokušale da potpomognu dijalog između političkih stranaka u okviru napora da se riješe nedostaci u Izbornom zakonu BiH.\n“Radi manjka političke volje za kompromisom, stranke nisu uspjele da postignu dogovor o zakonskom rješenju. U odsustvu zakonskog rješenja, CIK ne samo da ima ovlaštenje, već i odgovornost da sprovede izborne rezultate. Eksperti Venecijanske komisije su ovo jasno naglasili u razgovorima sa političkim strankama i CIK-om tokom svojih posjeta Sarajevu proteklog ljeta i jeseni. Neslaganja sa odlukom CIK-a mogu se rješavati kroz dostupna pravna sredstva, a proces formiranja vlasti se ne treba držati taocem,” kažu EU/SAD u saopštenju./IBNA


U prvih osam meseci 73.073 zahteva za dozvole u građevinarstvu | Beogradske vesti\n23 септембра, 2020 23 септембра, 2020\nAgencija za privredne registre Republike Srbije saopštila je danas da je za osam meseci ove godine u Centralnoj evidenciji objedinjenih procedura za izdavanje građevinskih i drugih dozvola u građevinarstvu primljeno ukupno 73.073 zahteva.\nU saopštenju se navodi da ovu evidenciju vodi APR i da se od pomenutog broja zahteva, 18.741 odnosio na izdavanje građevinske dozvole, pri čemu je do danas rešeno 18.473 zahteva.\nU prvih šest meseci ove godine podneto je 45.524 zahteva, što je na nivou broja primljenih zahteva u istom periodu prošle godine, kada ih je bilo 45.413.\nOd toga, 12.798 zahteva odnosi se na izdavanje građevinskih dozvola, što je za 3,5 odsto manje nego u istom periodu prošle godine. Ovo smanjenje je posledica nepovoljne zdravstvene situacije, kao i vanrednog stanja zbog pandemije koronavirusa, koji su prouzrokovali pad svih poslovnih aktivnosti u zemlji, uključujući i građevinske radove.\nU okviru nadležnosti koje ima, APR je za osam meseci izvršila kontrolu poštovanja propisanih rokova u 29.538 podnetih zahteva, a u 1.203 slučaja tražila je izjašnjenje o razlozima kašnjenja u rešavanju zahteva za izdavanje lokacijskih uslova, građevinskih i upotrebnih dozvola, priključenje na komunalnu i drugu infrastrukturu.\nCilj ove kontrole je praćenje rada nadležnih organa i postizanja veće efikasnosti u sprovođenju administrativnih procedura.\nOd uspostavljanja Centralne evidencije 2016. godine i prelaska na elektronski način rada, iz godine u godinu se beleži porast broja zahteva, pri čemu je 2016. godine primljeno 63.109 zahteva, a prošle godine 114.707.\nPrevious post:Uz pretnju nožem pljačkao apoteke u Beogradu\nNext post:Izmena javnog prevoza zbog radova u okviru autobuske okretnice „Karaburma 2”


Naslovna » Izlasci » Film » Legenda o Herkulu u bioskopima\nAh Neša 22. februar 2014. Film Komentari su isključeni na Legenda o Herkulu u bioskopima\nAntička Grčka, 1200. godine pre Hrista. Kraljica podleže Zevsovoj požudi i rađa sina koji treba da zbaci tirana u budućnosti. Ali, princ Herkul ne zna ništa o svom pravom identitetu i sudbini. On želi samo jednu stvar – ljubav Hebe, princeze Krita, koja je obećana sopstvenom bratu…\nUloge tumače Kellan Lutz, Gaia Weiss, Scott Adkins, Roxanne McKee, Liam Garrigan.\nTrajanje: 99 minuta. (danubeogradu.rs)\nPrethodni Najavljeni parfemi za 2014. godinu\nSledeći 42. FEST: Autori filma Filomena dolaze u Beograd


Za Službu za upravljanje kadrovima (SUK) napravljeno je integralno rešenje za automatizaciju popune radnih mesta u državnoj upravi. Novi sistem pruža prednosti Službi za upravljanje kadrovima i državnim organima i službama Vlade koji popunjavaju radna mesta, ali i potencijalnim kandidatima koji se javljaju na konkurse za popunjavanje radnih mesta. Sa aspekta logičkog projektovanja IS je dekomponovan na niz podsistema koji funkcionišu u jednom distribuiranom okruženju. Primenom SOA koncepata postignuta je integracija podsistema u cilju podrške specifičnih poslovnih procesa. Informacioni sistem je pokrio sve poslove popune radnih mesta, od javljanja potrebe za popunjavanjem radnog mesta, preko pripremanja, oglašavanja i sprovođenja konkursa kroz faze, sve do predloga najboljih kandidata za izbor.\nSvim korisnicima sistema se dodeljuju određeni profili, čime oni dobijaju prava da pristupe delovima sistema koji su im namenjeni.\nU sistemu se vodi evidencija organa, sa njihovim detaljima, sistematizacijama, radnim mestima i potrebama za popunjavanjem radnih mesta.\nNa osnovu odobrene potrebe za popunjavanjem radnog mesta formira se konkurs i za njega:\nuređuju podaci o konkursu za oglašavanje,\ndefinišu članovi konkursne komisije,\ndodaju dokumenti koji prate izborni postupak,\ndefinišu faze konkursa,\ngeneriše tekst konkursa za oglašavanje,\nevidentiraju prijave pristigle preko portala ili preko prijavnice,\nprati izborni postupak, što podrazumeva evidentiranje faze provera dokumentacije i statusa prijava, evidentiranje faza testiranja i detalja testiranja (kao što su vrste provera na testiranju, ispitivači, kontrolori, kandidati, prostorije, oprema, rezultata testiranja, analiza prolaznosti...), evidentiranje faze intervju i rezultata kandidata na intervjuu i formiranje konačne rang liste kandidata,\nU sistemu se vodi evidencija raspoloživih prostorija i opreme za testiranje.\nU sistemu se vodi evidencija postojećih i potencijalnih učesnika na konkursima.\nZa svakog kandidata koji ulazi u fazu testiranja generiše se šifra pod kojom se kandidat dalje testira.\nDeo sistema je namenjen upravljanju bankama testova i pitanja.\nSistem sadrži banku pitanja. Za svako pitanje se definišu odgovori, vrste pitanja kojima pripada, način prikaza odgovora, težine odgovora po dimenzijama i kategorijama za automatsko ocenjivanje itd.\nDa bi se generisali testovi, prethodno je potrebno formirati odgovarajući obrazac na osnovu kojeg se generišu testovi. Sistem podržava dve vrste obrazaca. Kod statičkih obrazaca korisnik pitanja bira ručno, a kod dinamičkih definiše uslove (grupe pitanja, težine pitanja, trajanje pitanja, broj pitanja) po kojima sistem, prilikom generisanja testa, sam odabere pitanja iz banke pitanja. time se na osnovu jednog obrasca može formirati više testova koji su slična po nameni i težini, ali sadrže (dovoljno) različita pitanja.\nNa osnovu obrazaca formiraju se testovi, za koje se definiše vreme za rešavanje, način prikaza pitanja, mešanje pitanja i odgovora, vrsta testa itd.\nZa potrebe automatskog obrađivanja rešenih testova, formiraju se dimenzije i beleže intervali dimenzija kojima se obrađuju sirovi skorovi.\nKorisnici sistema koji su zaduženi za kontrolu i nadgledanje procesa testiranja kandidata imaju mogućnost da pregledaju sva testiranja na kojima su bili i na kojima će biti kontrolori, da na samom testiranju kandidata evidentiraju prisustvo kandidata, odaberu redosled po kome kandidati rešavaju testove, da otpočnu testiranje i na kraju onemoguće testiranja nakon čega kandidati više ne mogu da rešavaju testove.\nKorisnici sistema koji su zaduženi za ocenjivanje testova kandidata imaju mogućnost da odaberu testove koji će se puštati na konkretnom testiranju i da nakon testiranja pogledaju predate testove, na osnovu dobijenih rezultata napišu izveštaj za svaki pregledani test kandidata, da bi na osnovu svih testova na nekoj proveri formirali nalaz za svakog kandidata koji se dostavlja članovima konkursne komisije. Ispitivač testove kandidata prati pod šiframa (depersonalizacija).\nKandidati koji su se testirali imaju pravo da ostvare uvid u rezultate testiranja, što podrazumeva da mogu da pogledaju testove, rezultate (skorove) i napravljene izveštaje. Kandidat može da vidi svoje, ali i tuđe rezultate, osim u slučaju testova sa provere psihometrijskih sposobnosti (zaštita podataka o ličnosti).\nU okviru komunikacionog modula omogućena je razmena poruka i komunikacija korisnika sistema posredstvom kanala na koje se poruke šalju i sa kojih se primaju. Neki od kanal su: Konkursna komisija na konkursu, Ispitivači na fazi, Kontrolori na fazi itd. Korisnik se dodeljuje kanalima i uklanja sa kanala automatski na osnovu akcija u sistemu. Na kanal se mogu slati poruke sa predefinisanim sadržajem. Korisnik može da prima i šalje poruke samo na kanale kojima je dodeljen.\nU okviru projekta unapređena je i Internet prezentacije Službe za upravljanje kadrovima. Omogućene su nove funkcionalnosti i kvalitetnija komunikacija sa korisnicima.\nDostupni su mnogi korisni resursi, informacije značajne za rad Službe, Visokog službeničkog saveta i Žalbene komisije Vlade.\nNa portalu se oglašavaju interni i javni konkursi za položaje i izvršilačka radna mesta.\nU okviru evidencije internog tržišta rada objavljuju se podaci o stručnim kvalifikacijama državnih službenika koji žele trajni ili privremeni premeštaj na drugo radno mesto ili su neraspoređeni. Namena ovakvog objavljivanja podataka internog tržišta rada je da se oni učine dostupnim kadrovskim jedinicama organa u kojima postoje nepopunjena radna mesta. Sa druge strane, svi državni službenici koji žele trajni ili privremeni premeštaj na drugo radno mesto ili su neraspoređeni, mogu se elektronski prijaviti na interno tržište rada.\nKako bi državni službenici bili blagovremeno obavešteni o aktivnostima na polju stručnog usavršavanja koja sprovodi Služba za upravljanje kadrovima, na portalu se objavljuje program obuka za tekuću godinu što pruža mogućnost velikom broju državnih službenika da budu upoznati sa njima. Dodatno, preko portala se državni službenici mogu i prijaviti na te obuke elektronskim putem.\nGrađanima Republike Srbije je omogućeno da na portalu kreiraju sopstveni profil ili portfolio sa svojim podacima. Dakle, svako ko je zainteresovan za rad u državnoj upravi može samostalno i dobrovoljno dati podatke o svojoj stručnosti i radnom iskustvu koji će se koristiti u svrhu evidencije kandidata zainteresovanih za prijavljivanje na konkurse. Kreiranjem svog profila, kandidat može biti blagovremeno obavešten o novim oglašenim konkursima koji odgovaraju njegovom obrazovanju i moći će elektronski da se prijavi na konkurse. Još uvek nisu stečeni zakonski uslovi kojima bi se elekrtonske prijave mogle smatratni validnim kao i papirne prijave. Ipak Služba za upravljanje kadrovima je želela da u potpunosti bude spremna za momenat kada se potrebni uslovi steknu, tako da je spremno sve što je potrebno da bi se podržao ovakav vid prijavljivanja na konkurse.\nTehnički aspekt SUK informacionog sistema čini Java Enterprise tehnologija.\nOsnovni podistem informacionog sistema SUK-a, koji je odgovoran za elementarne poslovne procese, razvijen je jednim sasvim novim pristupom - MDR (Model Driven Runtime) pristupom. Zahvaljujući njemu, razvoj je značajno ubrzan i bilo je moguće ispuniti očekivane standarde kontrole kvaliteta implementacije.\nPortal je Content Managament System baziran na Enterprise Javi, a implementiran u okruženju sa osvrtom na intergaciju sa ostalim podsistemima, za razliku od većine popularnih CMS rešenja dostupnih kako na komercijalnom, tako i na tržištu otvorenog koda. Primenom savremenih tehničkih koncepata omogućena je potpuna kontrola, sigurnost i bezbednost portal podsistema. Sve akcije na sadržajima portala, kao i pristup svakom elementu portala se prate i beleže u relacionoj bazi podataka. Sadržaji su obezbeđeni sistemom verzionisanja tako da ne postoji mogućnost trajnog gubitka podataka. Bezbednosni koncepti su podržani zahvaljujući primeni Java Enterprise Security-ja, a u integraciji sa podsistemom za centralnu autentifikaciju.\nSecurity podsistem je odgovoran za autentifikaciju i autorizaciju na nivou kompletnog informacionog sistema. Implementiran je takođe u Java Enterprajz tehnologiji sa osvrtom na integraciju sa ostalim podsistemima. Obezbeđuje SIngle Sign On funkcije, autorizacionu matricu za kompletan informaiconi sistem i upravlja korisnicima IS. Svaki podsistem podsredstvomVeb servisa koristi funkcionalnosti Security podsistema.\nKomunikacioni modul je razvijen kao samostalan podsistem sa mogućnošću šire upotrebe od onoga što je zahtevano za sam informacioni sistem SUK-a. Moguća je integracija sa bilo kakvim podsistemom na nekoliko načina. Prvi način je mogućnost slanja podataka komunikacionom modulu, a drugi je mogućnost automatskog prikupljanja podataka od spoljašnjih sistema. Kako je format poruka i podataka nepredvidiv ovaj podsistem koristi savremene koncepte kao što je RDF u cilju pohranjivanja i obrade ovakvih podataka.\nPodaci informacionog sistema se zapisuju i čuvaju u bazi Sybase SQL Anywhere 11.\nIntegracija sa legacy podsistemima je rešena na nivou podataka. Jedan ovakav sistem je Centralna kadrovska evidencija (CKE). Dizajnirana su odgovarajuća mapiranja između struktuiranih podataka novog informacionpog sistema i struktura podataka Centralne kadrovske evidencije. Implemntiran je odgovarajući mehanizam koji ove podatke preuzima u formi prihvatljivoj za nove podisteme.\nSistem za podršku helpdesku IT sektora SUK-a je implementiran na bazi najpopularnijeg rešenja otvorenog koda GLPI. Tehnička platforma je bazirana na PHP tehnologiji, ali je integrisana putem Veb servisa sa ostalim podsistemima (podsistem za bezbednost, baza korisnika itd). Osnovna prednost jednog ovakvog rešenja je mogućnost sistematičnog praćenja problema sa kojima se IT sektor jedne institucije susreće na dnevnom nivou i kontrola kvaliteta podrške. Podsitem je integrisan i sa sistemom elektronske pošte tako da se značajno uvećava efikasnot zaposlenih otklanjenjem potrebe za razmenom poruka elektronske pošte jer ovaj podsistem to radi automatizvono. Dakle, prima poruke od klijenta i na određene akcije prosleđuje statuse i odgovarajuća uputstva nazad.\nPopuna položaja i izvršilačkih radnih mesta u državnoj upravi je automatizovana. Informacioni sistem je pokrio sve poslove popune radnih mesta, od javljanja potrebe za popunjavanjem radnog mesta, preko pripremanja, oglašavanja i sprovođenja konkursa kroz faze, sve do predloga najboljih kandidata za izbor.\nOrgani mogu jednostavno da ostavre uvid u status svojih potreba za popunjavanjem radnih mesta, kao i u status i tok konkursa.\nOmogućeno je da obavljanje procesa popune radnih mesta bude transparetno. Svi koji imaju pravo pristupa određenim podacima, to svoje pravo mogu lako ostvariti.\nOlakšana je komunikacija i kolaboracija svih koji učestvuju u organizaciji i sprovođenju izbornog postupka.\nOmogućeno je praćenje angažmana onih koji učestvuju u organizaciji i sprovođenju izbornog postupka.\nOlakšano je pretraživanje arhive konkursa.\nPodaci o sistematizacijama i njihovim radnim mestima koji se već nalaze u Centralnoj kadrovskoj evidenciji, mogu se lako preuzeti u sistem, čime je omogućena ušteda vremena.\nKada se isto radno mesto popunjava više puta, u sistemu već postoje podaci o organu i radnom mestu.\nUkoliko je kandidat već testiran na psihometrijskom testiranju koje još uvek važi, sistem to signalizira i obezbeđuje pristup testovima i rezultatima tog obavljenog testiranja.\nPodržan je veliki broj različitih vrsta testova, sa pitanjima zatvorenog ili otvorenog tipa, pitanjima kod koji se ponuđeni odgovori rangiraju i pitanjima kod kojih se učitavaju datoteke kao odgovori. Podržani su i testovi koji se sastoje od nekoliko različitih subtestova. Obrada rezultata može biti komplikovana, sa dimenzijama i poddimenzijama za koje je potrebno odrediti sirovi i obrađeni skor, uzimajući u obzir intervale na (pod)dimenzijama i kategorije kojima kandidati mogu da pripadaju.\nOmogućen je unos velike količine pitanja različitih vrsta, a zahvaljujući tome i prednosti korišćenja dinamičkih obrazaca ne ponavljaju se ista pitanja i isti testovi, pa je proces testiranja kandidata merodavniji. Dodatno, redosled pitanja i odgovora kod kandidata na testiranju može da bude slučajan.\nSistem automatski obrađuje rezultate kandidata na testiranjima, svugde gde je to moguće. Ocenjivanje kandidata je transparetno, obavlja se prema pravilima koja su u sistemu.\nKandidati se automatski rangiraju na osnovu postignuća na testiranjima i intervjuu.\nPotencijalni kandidati koji se registruju na portalu mogu da primaju automatska obaveštenja o konkursima za koje su zainteresovani.\nPotencijalni kandidati mogu da uređuju svoj portfolio na portalu i, kada se ispune zakonski uslovi, moći će da se prijavljuju na konkurse elektronskim putem, kada će podatke i dokumente iz svog portfolija moći jednostavno da pridruže prijavi.


FBiH DO KRAJA GODINE SRPSKOJ TREBA DA ISPLATI 22,6 MILIONA KM DUGA | SRNA\nBANjALUKA, 1. JULA /SRNA/ - Federacija BiH /FBiH/ do kraja ove godine treba da isplati 22,6 miliona KM duga Republici Srpskoj na osnovu poravnanja raspodjele prihoda od indirektnih poreza za period od 2012. do kraja 2019. godine, izjavila je ministar finansija Republike Srpske Zora Vidović.\n"Prva rata bi trebalo da bude uplaćena već u julu u iznosu višem od tri miliona KM, a dug će se vraćati u šest jednakih rata. Srpska će tako do decembra na računu imati cjelokupan iznos duga", istakla je Vidovićeva.\nVidovićeva je sinoć za ATV rekla da Republika Srpska ne želi da vrši udar na budžet FBiH, zbog čega je i dogovorena isplata duga u ratama.\n"Konačno smo uspjeli da dogovorimo poravnanje koje je dugo trajalo. Na pretposljednjem Upravnom odboru dogovorili smo poravnanje glavnice. FBiH je Srpskoj dužna 22,6 miliona KM", pojasnila je Vidovićeva.\n"Moram reći da je koficijent za Republiku Srpsku jako visok 34,55 odsto, što je najviše od kada je uveden PDV. Zadovoljni smo koeficijentom, ali, isto tako, i da je bio manji, mi bismo glasali jer smo se tako dogovorili i u tom slučaju nećemo imati ovakvih problema da jedni drugima dugujemo", kaže Vidovićeva.


UPCG formirala Odbor taksi prevoznika\nU Uniji poslodavaca Crne Gore (UPCG) održana je konstitutivna sjednica na kojoj je formiran Odbor taksi prevoznika, čime je stvorena i formalna pretpostavka za nastavak predanog rada i aktivnosti koje su članovi UPCG iz ovog sektora sprovodili prethodnih godina.\nTom prilikom, za predsjednika Odbora jednoglasno je izabran Dejan Nuculović, vlasnik budvanske taksi kompanije "Sany Taksi", a za potpredsjednika Vasko Veličković, vlasnik firme "Novi taksi" iz Bijelog Polja.\nOdbor taksi prevoznika je specijalizovano tijelo koje će se, u okviru UPCG, baviti temama koje su od značaja za unapređenje poslovnog ambijenta za privredne subjekte koje se bave pruŽanjem usluge taksi prevoza, targetirajući pri tome tradicionalne probleme koji su prisutni decenijama unazad, sa posebnim akcentom na sivu ekonomiju i nelojalnu konkurenciju.\nOdbor se sastoji od 13 članova, uspješnih privrednika iz cijele Crne Gore, a čine ga:\nAleksandar Vujović - Naš Taksi DOO\nŽeljko Rubežić - Red Taksi DOO\nStanko Radišić - OK-Palma Taksi DOO\nVlado Vejnović - Butua Taksi DOO\nBoris Božović - Red Taksi Tivat DOO\nVelibor Jakovljević - Đir Taksi DOO\nDejan Radulović - More Taksi DOO\nVlatko Peković - Lim Taksi DOO\nŽeljko Knežević - Maxi Taksi DOO\nAndrej Raspopović - Euro taksi DOO\nDžemal Selmanović - Mega Taksi DOO.\nPodrška UPCG vakcinaciji - namjenski bedž za turističke poslenike\nOdržana konferencija o socijalnom dijalogu u sportskom sektoru\nPoziv privrednicima: učešće u kampanji promocije funkcionalnosti CISZP-a\nNajave događaja 04/12/2021\nNajave događaja 02/12/2021\nŠta je UPCG do sada postigla? 2021.pdf [886 kB]\nOdržan sastanak sa ministarkom zdravlja


Recept za picu jednog inženjera | CityMagazine\nU naletu inspiracije jedan elektro inženjer i programer je odlučio da se malo našali sa svojim kolegama. On je uz pomoć Nikon foto-aparata, besplatnog softvera i raznoraznih nasumičnih komponenti kompjutera koji su mu pali pod ruku napravio zabavan video koji prikazuje kako izgleda kada jedan elektro inženjer pokuša da napravi picu.\nNaravno, ono što ovaj momak priprema u ovom smešnom klipu ne zaslužuje da nosi naziv popularnog italijanskog jela, budući da je tradicionalne sastojke kao što su sir, paradajz sos, šunku i pečurke zamenio čipovima, baterijama, izolir trakom i memorijskim SD karticama. Njegov cilj je bio da pokaže kako je moguće napraviti interesantne video klipove koristeći pežorativno nazvane amaterske programe (koji su inače besplatni) u inat svim onima koji se samo kunu u profesionalni softver i video opremu. Ne znamo kako bi ovaj video izgledao da ga je napravio neki ekspert za snimanje i montažu, ali ovom inženjeru skidama kapu za originalnost.\nStok fotografije koje nas ostavljaju u čudu inženjeri · pica · smešni klipovi · uradi sam · video


Instalacija „Pokreni okreni“ nalazi se na Adi Ciganliji\nRešenje studentkinja Milice Mladenović i Bojane Ristivojčević naglaša važnost lične inicijative i promoviše aktivno učešće mladih arhitekata u razvoju rešenja koja će učiniti planetu boljim mestom za život.\nU svetlu ekoloških izazova sa kojima se suočavamo na svakodnevnom nivou, veoma je važno da se podsticati participaciju mladih i kreativnih ljudi u cilju promocije održivih ideja i podizanja svesti o važnosti problema zagađenja životne sredine i stvaranja kvalitetnijih prostora za život. Ovaj projekat je upravo takav!\nProstorna instalacija od reciklabilnog otpada „POKRENI OKRENI“ nastala je kao rezultat saradnje između udruženja „Fokus Art“ i Univerziteta u Beogradu – Arhitektonskog fakulteta u okviru akcije „RECIKLIRAJ – NAPRAVI KRUG“, i zvanično je otvorena u subotu 30. oktobra u parku Vojvode Vuka na Topličinom vencu.\nInstalacija od plastičnih flaša na potkonstrukciji u vidu zida poziva korisnike da uzmu učešće u procesu reciklaže.\nManifestacija praćena studentskom radionicom, postavkom izložbe i realizacijom pomenute instalacije organizovana je u saradnji sa opštinom Stari grad, a njen cilj je bio usmeren ka podizanju svesti o važnosti reciklaže i ponovne upotrebe reciklabilnog otpada u cilju očuvanja životne sredine.\nAkcija je započeta studentskom radionicom održavanom na Arhitektonskom fakultetu pod mentorstvom asistenata Miloša Kostića i Dejana Todorovića, na kojoj su studenti različitih stepena studija predlagali idejna rešenja za interaktivne instalacije od reciklabilnog otpada. Kroz niz koraka studentski koncepti su detaljnije razrađeni u tehničko-tehnološkom smislu, nakon čega je u konsultaciji sa partnerima koji su učestvovali u realizaciji instalacije, izabrano rešenje studentkinja druge godine Milice Mladenović i Bojane Ristivojčević pod nazivom „POKRENI OKRENI“.\nPlastične flaše i OSB ploče\nIzabrano rešenje predstavlja interaktivnu prostornu instalaciju od plastičnih flaša na potkonstrukciji u vidu zida, koja poziva korisnike da uzmu učešće u procesu reciklaže kroz umetanje iskorišćenih plastičnih ambalaža i popunjavanje unapred definisanih zona.\nU sklopu instalacije predviđen je info pult sa pratećim mobilijarom, koji je takođe realizovan od plastičnih flaša i OSB ploča i koji služi za potrebe organizovanja različitih događaja, poput promotivnih aktivnosti i edukativnih radionica za decu.\nPored praktičnog iskustva koje studenti stiču, na ovaj način naglašava se važnost lične inicijative i promoviše aktivno učešće mladih arhitekata kroz saradnju sa različitim institucijama, privatnim i civilnim sektorom u razvoju i implementaciji novih modela društvene odgovornosti i brige prema urbanom i prirodnom okruženju.\nNakon završetka manifestacije, instalacija će biti demontirana, a korišćeni materijal biće dalje recikliran.\nInstalacija je od 1. novembra prebačena u Park nauke na Adi Ciganliji, gde će biti dostupna narednih mesec dana svim zainteresovanim građanima.\nNakon završetka manifestacije, instalacija će biti demontirana, a korišćeni materijal biće dalje recikliran, čime će ciklus realizacije akcije biti simbolično zatvoren.\nmentori i organizatori radionice: dr Miloš Kostić, Dejan Todorović\nautori instalacije: Milica Mladenović, Bojana Ristivojčević\nPatneri: Fokus Art, Univerzitet u Beogradu-Arhitektonski fakultet, gradska opština Stari grad, JKP Gradska čistoća, JP Ada Ciganlija, Coca-Cola Srbija\n#Bojana Ristivojvevic #Dejan Todorovic #Milica Mladenovic #Milos Kostic\nRekao bi da je ovde ideja realizovana na skroz pogrešan način. Podiže se svest o reciklaži, a sa ovom instalacijom je napravljena gomila smeća korišćenjem potpuno novih flaša.\nMora biti potpuno jasno da ni sam proces reciklaže nije bez posledica po životnu okolinu, pogotovo reciklaža plastike.


Velika Britanija: Povećana kupovina robnih marki kao odgovor na inflaciju\nBritanski kupci sve više biraju proizvode privatnih robnih marki kako bi pomogli u suzbijanju rastuće inflacije, kažu podaci kompanije NielsenIQ. Istraživanje je pokazalo da je ukupna potrošnja u supermarketima smanjena u odnosu na pre godinu dana kada su bile na snazi mere zatvaranja zbog COVID-a.\nProdaja brendiranih prehrambenih proizvoda pala je za 5,1% u četiri nedelje do 26. marta, dok je prodaja proizvoda privatnih robnih marki pala za 1,9%, saopštila je kompanija za istraživanje tržišta.\nUdeo prodaje proizvoda privatne robne marke porastao je sa 52,4% na 53,2% u odnosu na pre godinu dana, navodi se u saopštenju.\nDok ostavljamo iza sebe pandemiju, jasno je da kupci revidiraju svoje potrošačke navike. Dok će neke od promena u potrošnji namirnica biti posledica toga što potrošači jednostavno imaju drugačiju kombinaciju korpe u poređenju sa prošlom godinom, naši podaci takođe pokazuju da potrošači sada sve više kupuju proizvode privatne marke kao deo svoje strategije suočavanja, rekao je Mike Watkins, šef maloprodaje i uvida u poslovanje kompanije NielsenIQ UK.\nProdaja proizvoda privatne robne marke u kategoriji upakovanih namirnica povećana je za 3,3%. To je značajna promena, jer u ovoj kategoriji dominiraju brendovi, sa 61% udela u ukupnoj prodaji, navodi se u saopštenju.\nInflacija u Velikoj Britaniji je dostigla 30-godišnji maksimum od 6,2% u februaru i kreće se ka 9% u toku ove godine, prema vladinom budžetu. Predviđa se da će životni standard 2022. godine pasti najviše od 1950-ih.\nUkupna potrošnja namirnica pala je za 4,1% na godišnjem nivou, što je najveći pad do sada zabeležen u 2022. godini, saopštio je NielsenIQ. Međutim, ovaj period godine je povezan sa poslednjim merama zatvaranja, tako da je moguć rast posle Uskrsa i u proleće.\nTrgovci na malo s najjačim rezultatima bili su M&S, sa rastom prodaje od 9,4%, i nemački diskonti Lidl i Aldi, sa rastom od 8,6%, odnosno 5,6%. Ovo su jedini trgovci koji su povećali svoj tržišni udeo, navodi se u saopštenju.\nGFK: PL rame uz rame sa brendovima\nNielsenIQ: Godišnja inflacija u FMCG sektoru na skoro 7%\nVelika Britanija: Tesco i Heinz vode spor oko cena, sve manje proizvoda na policama\nVelika Britanija: McBride se bori sa inflacijom i izazovima u lancu snabdevanja\nNielsenIQ: Britanci prelaze na jeftiniju hranu u borbi sa inflacijom\nBelgija/Velika Britanija: Lotus Bakeries preuzima većinski udeo u Peter’s Yardu


OHSAS 18001 - Quality Austria Center\nPočetak Sertifikacija sistema OHSAS 18001\tZahtev za izradu ponude\nStandard OHSAS 18001 (Occupational Health and Safety Assessment Systems) sadrži kriterijume za ocenu sistema menadžmenta bezbednosti i zdravlja na radu za sve organizacije, nezavisno od branše i veličine sektora.\nUvođenje ovog standarda dovodi do sistematizacije bezbednosnih aktivnosti i poboljšanja procesa. Jača se svest o rizicima iz oblasti bezbednosti na radu, ispunjavaju se zakonski zahtevi u pogledu bezbednosti na radu, vodi se otvorena informaciona politika razvoja bezbednosti na radu i zaštite zdravlja i dolazi do kontinuiranog poboljšanja istih. Proizvodi i procesi se sistematski ispituju, a mere utvrđuju, sprovode, nadgledaju i ocenjuju.\nPreduzeće sertifikovano u skladu sa standardom OHSAS 18001 budi veliko poverenje kod klijenata, dobavljača, zaposlenih, državnih institucija i investitora. Sertifikacijom u skladu sa standardom OHSAS 18001 preduzeće istovremeno ispunjava i kriterijume EKAS smernice 6508. Elementi standarda OHSAS 18001 se mogu kombinovati sa standardima ISO 9001 i ISO 14001 i strukturirati kao sveobuhvatan sistem menadžmenta, tj.standard OHSAS 18001 bi trebalo da bude primenjen kao standard koji korespondira sa standardom ISO 9001.\nCiljevi Stvaranje sistema menadžmenta bezbednosti na radu radi minimiziranja rizika u odnosu na zaposlene i druge zainteresovane strane koje bi u vezi sa organizacijom mogle biti izložene rizicima zaštite na radu,\nStalno poboljšanje sistema,\nDokaziva usaglašenost sa sopstvenom politikom bezbednosti,\nUpoznavanje okruženja sa ovom usaglašenošću,\nSertifikacija/registracija sistema od strane eksterne organizacije ili\nDefinisanje sopstvenog nivoa zaštite na radu i potvrda usaglašenosti sa postojećom OHSAS specifikacijom.\nSistem menadžmenta OHSAS 18001 sadrži zahteve u odnosu na sisteme menadžmenta bezbednosti na radu pomoću kojih organizacije mogu upravljati svojim rizicima zaštite na radu i poboljšati svoje rezultate. OHSAS specifikaciju može primeniti svaka organizacija. Svi zahtevi sadržani u postojećoj OHSAS specifikaciji su predviđeni za primenu na sistem. U kojoj meri će oni biti primenjeni zavisi od faktora kao što su politika bezbednosti date organizacije, način poslovanja, rizici i kompleksnost proizvodnog procesa. Za sertifikicaju u skladu sa standardom OHSAS 18001 preduzeće mora ispuniti sledeće kriterijume:\nStvaranje politike bezbednosti,\nSprovođenje analize rizika, planiranje, postavljanje ciljeva i stvaranje programa za smanjenje broja nesreća na radu,\nIntegracija zahteva u procese preduzeća i\nInterni auditi i periodična ocena sistema od strane najvišeg rukovodstva.


Prijem Kosova u Interpol značilo podizanje optužnica protiv velikog broja srpskih policajaca | Beogradske vesti\nPotpredsednik Vlade Republike Srbije i ministar unutrašnjih poslova Nebojša Stefanović ocenio je danas da bi prijem Kosova u Interpol značilo podizanje optužnica protiv velikog broja srpskih policajaca i vojnika koji su učestvovali u protivterorističkim operacijama na Kosmetu.\n„Neverovatno je da se neko ko je bio nosilac najvećih državnih funkcija zalaže za priznanje Kosova i Metohije. Potpuno je nerazumljivo zašto Zoran Živković, poput Saše Jankovića, podržava prijem Kosova u Interpol, kada obojica veoma dobro znaju da bi to značilo podizanje optužnica protiv velikog broja srpskih policajaca i vojnika koji su učestvovali u protivterorističkim operacijama na Kosovu i Metohiji.\nNeznanje i besmislice poput te da bi Kosovo izručilo Haradinaja da je članica Interpola nisu samo proizvod nepoznavanja prava i realnosti, već je to direktna podrška nezavisnosti Kosova i Metohije.\n“Ramuš Haradinaj je već bio hapšen po Interpolovoj poternici u zemljama koje su članice ove organizacije, pa njihovi sudovi nisu odobrili ekstradiciju Srbiji. Sada je potpuno jasno šta je prava politika Jankovića i Živkovića i da im je očigledno stalo do nekih drugih interesa, a ne onih koje propisuje Ustav Republike Srbije“, navodi se u izjavi.\nHugh Hefner: Osnivač časopisa Playboy preminuo u 91 godini\nPrevious post:Skupština Srbije usvojila dva nova prosvetna zakona\nNext post:Hugh Hefner: Osnivač časopisa Playboy preminuo u 91 godini


Fitnes Zona ::Magičan svet sportskog ronjenja\nMagičan svet sportskog ronjenja\nDanas je ronjenje verovatno jedan od najbezbednijih ekstremnih sportova. Razvoj tehnologije opreme za disanje pod vodom, pratećih instrumenata, te metodologije obuke i razgranat sistem zakonski uređenih ronilačkih centara, gotovo da su oduzeli ronjenju status opasne zabave. Ali nije sve bilo tako veselo do pre desetak godina... Ronjenjem se ljudi vazda bave. Od persijskih komandosa, koji su se pod površinom kretali uz pomoć vazduha iz životinjskih mehova, koristeći uglačan kornjačin oklop kao masku, preko radnika pod ronilačkim zvonima i u kesonima, preko teških ronilačkih odela 19. veka, do prve lake opreme koja nastaje s početkom prošlog veka.\nIpak, sportsko ronjenje nastaje između dva rata kao posledica napretka u tehnologiji obrade stakla, gume i zatvorenih sistema koji su razvijani za vojne potrebe. Prvi sportski ronioci bavili su se podvodnim ribolovom, koristeći harpun i prve ronilačke maske koje su se razvile iz zaštitnih naočara za plivanje.\nPočetkom Drugog svetskog rata koristila se uglavnom oprema koja je razvijana u Francuskoj, ali je razvoj podmorničarstva uslovio pojavljivanje niza izuma koji su doveli do prvog otvorenog sistema koji su 1943. godine koristili Žak Iv Kusto i Emil Ganjan. Posle rata, potrebe za industrijskim ronjenjem rastu, a vojna oprema polako prelazi u civilnu upotrebu. No, najviše zahvaljujući naučno-istraživačkom radu Kustoa i Ganjana ronjenje postaje uzbudljiva i ezgotična aktivnost sredinom pedesetih godina. Otvaraju se prvi ronilački klubovi, te nacionalna i međunarodna ronilačka udruženja koja standardizuju opremu i obuku. Sredinom šezdesetih Udruženje profesionalnih ronilačkih instuktora (PADI) pokušava da uprosti ronilački trening, pojača bezbednosne margine kako bi ronjenje postao što popularniji sport. S druge strane, u Evropi ronilo se uglavnom po načelima koja su preuzeta iz vojnog ronjenja, a pod uticajem francuske, kasnije međunarodne, organizacije CMAS (Svetski savez podvodnih aktivnosti).\nTokom sedamdesetih i osamdesetih godina, nećete videti nijedan akcioni film u stilu Džemsa Bonda, bez bar jedne scene ronjenja. Premda je razvoj tehnologije pomoćne opreme napredovao, ronjenje ostaje pravi ekstremni sport kojim se bave samo najhrabriji i najuporniji. U to vreme pojavljuju se prvi ronioci u Jugoslaviji, koji u saradnji sa vojskom otvaraju prve ronilačke klubove. Ipak, te godine pionira ronjenja uzele su i danak u ljudskim životima jer oprema još nije bila pouzdana, a entuzijazam prvih ronilaca često se graničio sa hazarderskim adrenalinskim vratolomijama.\nIpak, već krajem osamdesetih oprema postaje sve kvalitetnija, pojavljuju se i prvi ronilački računari koji se nose pod vodu, a ronilački trening, premda i dalje obojen vojnim nasleđem, postaje sasvim pristupačan građanima. Krajem osamdesetih, Lik Beson snima film „Veliko plavetnilo“, koji će dupke napuniti ronilačke klubove i napraviti revoluciju u ronilačkom sportu. Prirast sportskih ronilaca u ronilačke klubove širom zemlje, tadašnje Jugoslavije, kasnije još neimenovane Srbije, donosi priliv nove, savremenije, opreme, te popuštanje vojnički stroge obuke. Nastaju veoma dobri timovi ronilaca na dah, podvodnih lovaca, čak zapažene rezultate postiže naša reprezentacija u podvodnom hokeju, zanimljivoj igri nastaloj kao deo obuke vojnih ronilaca u Francuskoj.\nSa pojeftinjenjem ronilačke opreme, te otvaranjem malih ronilačkih centara širom Sredozemlja, ronjenje postaje još pristupačnije. Negde krajem devedesetih gotovo sasvim izlaze iz upotrebe ronilačke tablice američke vojske, a počinju da se koriste Bilman-Han tablice za civilino ronjenje koje su ugrađene u sve ronilačke računare. To praktično znači da je svaki zaron bezbedniji, a zabavniji, što dovodi do usitnjavanja ronilačkih klubova, a umesto nekoliko centralnih, nastaje mnoštvo malih udruženja.\nTim pre što sticajem istorijskih okolnosti Srbija gubi pristup moru, nestaje potreba za okupljanjem ronilaca zbog lakše nabavke opreme. Ronilačke potrepštine i dalje nisu jeftine, ali su pristupačne, a jačanje sportskog ronjenja i ronilačkog turizma gotovo je otklonio potrebu za posedovanjem sve osim najličnije opreme.\nDakle, razvoj ronjenja doveo je do toga da u svakoj mediteranskoj zemlji možete zaroniti čak iako nikada niste prošli obuku. Dovoljno je da platite jednodnevnu obuku i iznajmite opremu, ili ako ste uvežban ronilac sa svojom opremom, da platite troškove organizacije, odnosno vazduha, čamca, vođe ronjenja, i eto vas pod vodom.


Društvo psihologa Srbije, s obzirom na svoje stručne kompetencije i u skladu sa Etičkim kodeksom, ima posebnu odgovornost i obavezu da deluje u skladu javnim interesom i da reaguje na negativne društvene pojave koje ugrožavaju interese i prava građana Srbije. U kriznim periodima, ta obaveza i odgovornost su utoliko veće.\nPsiholozi javno izražavaju svoju duboku zabrinutost povodom kontinuirane društvene krize, koja pored političkih, ekonomskih, socijalnih, ekoloških, zdravstvenih i drugih posledica, značajno narušava i mentalno zdravlje građana, o čemu svedoče i brojna psihološka istraživanja sprovedena u poslednje vreme.\nDruštveni kontekst u kome živimo već dugo vremena je opterećen brojnim problemima. Građani se već dugo suočavaju sa egzistencijalnom nesigurnošću i neizvesnošću usled prolongirane pandemijske krize, a u kontekstu brojnih društvenih podela, devalvacije moralnih i kulturnih vrednosti, urušavanja kvaliteta obrazovanja, i drugih negativnih pojava, dok javni diskurs u medijskom prostoru nastavlja da promoviše i produbljuje antagonizam i netoleranciju.\nOd početka pandemije, od kada su građani direktno životno ugroženi Korona virusom, način obaveštavanja građana o širenju pandemije i njenim posledicama često je bio kontraproduktivan šireći dodatnu uznemirenost i nepoverenje stanovništva, što je, između ostalog, pogodovalo i dodatnom osnaživanju antivakserskih uticaja. Nepreduzimanje dovoljno efikasnih preventivnih mera, dovela je do porasta sindroma sagorevanja među zdravstvenim radnicima, koji su ulagali ogroman napor u borbi sa pandemijom. Istraživanje koje je sprovedeno među zdravstvenim pokazalo je da je 46,8% učesnika imalo povišen nivo depresivnih tegoba; 60,6% je doživljava povišeni nivo anksioznosti, dok je 62,2% njih iskusilo visok ili umeren nivo stresa.\nZabrinjavajuće zagadjenja životne sredine dodatno ugrožava zdravlje građana, pri čemu se naučno argumentovana upozorenja stručnjaka u značajnoj meri ignorišu.\nPored toga, i mentalno zagađenje ovog prostora takođe dovodi do negativnih posledica. Mnogi građani osećaju stid i poniženje kada o njihovim životima odlučuju osobe čije su stručne, a često i moralne kompetencije upitnih kvaliteta. Ugroženo je pravo građana na istinito i potpuno informisanje, a medijski sadržaji ohrabruju sve vrste društvenih polarizacija koja unose nemir i sukobe među građanima. Kada je informisanje uskraćeno ili iskrivljno, ugrožena je mogućnost formiranja mišljenja i njegovo javno iznošenje. Ukoliko je drugačije mišljenje izneseno, ono se ućutkuje, iskrivljava i diskvalifikuje. U društvu u kome je kritičko mišljenje obeshrabrivano, obrazovanje obezvređeno, gde se vrše pritisci zastrašivanjem, a konformizam ohrabruje, jačaju apatija, beznađe i anomija.\nPandemija i zagađenje životne sredine opravdano izazivaju zabrinutost i strepnju građana za život i zdravlje, dok odsustvo kontrole nad odlukama koje se tiču sopstvenog života i uticaja na zajednicu u kojoj žive, vode ka doživljaju bespomoćnosti, pasivizacije i depresivnosti. Psihološke studije potvrđuju udvostručeni porast depresivnih tegoba među građanima Srbije, a rasprostranjenost anksioznosti i stresa ima pandemijski karakter.\nDruštvo psihologa Srbije, zajedno sa zdravstvenim ustanovama i drugim organizacijama koje se bave mentalnim zdravljem, kontinuirano pružaju psihološku podršku građanima tokom pandemije, ali su ovi napori u velikoj meri otežani stanjem u društvu. Pandemija mentalnih tegoba, upravo ukazuje na to da se uzroci problema ne mogu fokusirati na vulnerabilnost pojedinaca, i da ih pre treba razumeti kao normalnu reakciju na nenormalne okolnosti, a usmeravanje psiholoških intervencija na adaptaciju pojedinca na nepovoljne okolnosti je čak i potencijalno štetno.\nU skladu sa određenjem zdravlja kao "stanja potpunog fizičkog, mentalnog i socijalnog blagostanja, a ne samo odsustva bolesti i onesposobljenosti" (SZO) i ceneći ljudski život i ljudska prava kao najviše vrednosti, Društvo psihologa Srbije, uz podršku kolega iz akademske zajednice, apeluje na društvenu i ličnu odgovornost onih koji su u poziciji da donose odluke koje utiču na živote drugih ljudi. Pozivamo na solidarnost, toleranciju i promovisanje demokratskih principa kroz slobodu govora i aktivnog delovanja protiv društvene nepravde, ne ugrožavajući tuđu bezbednost, a u cilju zaštite interesa građana, promovisanja dostojanstva i ljudskih vrednosti kao načina da se izborimo sa beznađem, strahom i bespomoćnošću i delujemo ka unapređenju kvaliteta života i života zajednice.\nTamara Džamonja Ignjatović\nPredsednica Društva psihologa Srbije


Radončić: Bosna i Hercegovina će sigurno i mirno preživjeti Dodikove secesionističke provokacije, razne mape i samokandidiranje za bošnjačkog ratnog vođu – proces.info\nKao što nema dileme da ponuda Bakira Izetbegovića, da on predvodi Bošnjake u rat nije legitimna, niti legalna.\nNije legitimna, jer za 25 godina upravljanja našim narodom ima porazan rezultat da smo postali najnerazvijeniji dio Evrope, nema državničke vizije, uspješnog ekonomskog razvoja, stvaranja novih vrijednosti, nema relevantnih međunarodnih komunikacija na visokom nivou, a bošnjački politički faktor, koji je naslijedio od svog oca i svih Bošnjaka, doveo je na najniži mogući nivo.\nLegalistički se, također, postavlja pitanje čemu onda Predsjedništvo BiH, kao vrhovni komandant Oružanih snaga BiH i čemu smisao postojanja naše državne vojne sile, ako se jedan stranački ili umišljeni nacionalni lider unaprijed nudi kao jedini mogući komandant.\nSa gospodinom Izetbegovićem se mogu složiti u tome da Bošnjacima uvijek na umu mora biti spremnost da čuvaju i da se na svaki način bore za opstanak Bosne i Hercegovine.\nGospodin Izetbegović i njegov – kako ga i on naziva „genocidaški“ koalicioni partner Milorad Dodik, sa kojim je nedavno napravio koaliciju čak i u Srebrenici – napokon trebaju početi da rade za građane i narod. I, da se, polako umjesto rata, nakon više decenija konfliktne i loše vlasti, spremaju za političku penziju 2022. godine.\nZa početak, neka nabave dva miliona doza vakcina, neka zaustave svakodnevno masovno umiranje naroda na čiju zaštitu se javno pozivaju, neka prestanu sa bagatelnom rasprodajom državnih dionica po svijetu, neka vrate državne poslove u državne institucije i posvete se ekonomskom razvoju i zaustavljanju masovnog iseljavanja u inozemstvo.\nBosna i Hercegovina će sigurno i u miru još dugo i uspješnije živjeti, ali Izetbegovićeva i Dodikova koaliciona vlast i dogovorene provokacije neće i ne trebaju – izjavio je predsjednik SBB-a Fahrudin Radončić.


Lisnato povrće podmlađuje mozak i sprečava demenciju – STABLO\nVećina demencija posledica je oštećenja mozga koja se dostupnim metodama lečenja ne mogu značajnije zalečiti, poput Alchajmerove bolesti, naročito raširene među osobama poznih godina.\nIZVOR: INDEPENDENT, HINA\nSvakodnevno konzumiranje većih količina zelenog lisnatog povrća moglo bi uticati na kasniju pojavu demencije ili mentalnog propadanja, pokazalo je novo istraživanje američkih naučnika. Istraživanje sprovedeno na grupi osoba treće životne dobi pokazalo je da je mozak onih koji su svakodnevno jeli porciju od 100 grama kuvanog spanaća, kelja i drugih lisnatih namirnica ili 200 grama zelene salate bio kao kod 11 godina mlađih osoba, u poređenju sa grupom koja nije uopšte ili je retko konzumirala ovo povrće.\n“Dodajući prehrani svakodnevno porciju zelenog lisnatog povrća, na jednostavan način doprinosite dobrom funkcionisanju mentalnog zdravlja”, kazala je ona.\n“Po podacima kojima raspolažemo, broj osoba koje će oboleti od nekog oblika demencije u stalnom je i znatnom porastu, s obzirom na produženje čovekovog životnog veka. Upravo zbog toga potrebna nam je efikasna strategija da to sprečimo”, upozorava dr Moris.\nNajbolje rezultate u testovima pokazala je grupa čiji su učesnici konzumirali dnevno jednu i po porciju zelenog lisnatog povrća, a kod svih ostalih rezultati su bili gori, u zavisnosti od količine konzumiranog povrća.\nDemencija označava skup različitih simptoma, poput slabijih veština jezičkog izražavanja i govornih funkcija, percepcije, smanjenih kognitivnih veština, poput prosuđivanja i zaključivanja, a najizraženiji je gubitak pamćenja.


Belgrade Business International Case Competition: Izabrana tri pobednička internacionalna tima - WANNABE MAGAZINE\nBelgrade Business International Case Competition: Izabrana tri pobednička internacionalna tima\nU nedelju, 7. aprila 2013. godine, zvanično je završeno prvo globalno studentsko takmičenje u rešavanju poslovne studije slučaja u Jugoistočnoj Evropi – Belgrade Business International Case Competition (BBICC). Od 12 internacionalnih timova treće mesto pripalo je “Simon Frayser”, univerzitetu iz Vankuvera, drugo “Thammasat Univerzitetu” sa Tajlanda, a kao najbolji tim proglašen je “Nacionalni Univerzitet Singapur”.\nDva kruga prezentacija posmatrali su studenti celog Beogradskog Univerziteta, nastavno osoblje Fakulteta organizacionih nauka, top menadžment vodećih kompanija na srpskom tržištu, kao i organizacioni tim BBICC-a. Ukupno 48 studenata iz celog sveta imalo je priliku da predstavi svoja rešenja. Takmičari su imali na raspolaganju 30 sati da reše studiju slučaja i 20 minuta da dva puta predstave svoja rešenja pred kompetentnim žirijem, koji čine lideri vodećih kompanija iz Srbije.\nJedan od glavnih ciljeva jedne ovakve manifestacije je da postane raskrsnica različitih kultura i inovativnih ideja, gde su fer igra i visok nivo profesionalizma ono što je zagarantovano. Razvoj najboljih studenata iz celog sveta, razmena ideja, sticanje novih poznanstava, znanja i veština samo su neke od prednosti ovog događaja. Učesnici su za vreme BBICC-a imali na raspolaganju šest dana da se upoznaju ne samo sa Beogradom i njegovom istorijom, već i sa srpskim jezikom, muzikom, običajima i kulturom.\nUkupno 48 studenata iz celog sveta imalo je priliku da predstavi svoja rešenja\nFakultet organizacionih nauka je jedan od savremenije organizovanih fakulteta u regionu. U uslovima intenzivnih promena, FON je postao vodeća i referentna nastavno-naučna institucija u oblasti informacionih sistema i tehnologija i menadžmenta i organizacije. FON je dobio priliku da sa Centrom za promociju nauke, kao suorganizatorom, organizuje Belgrade Business International Case Competition 2013 (BBICC 2013) – prvo globalno studentsko takmičenje prestižnog karaktera u rešavanju studije slučaja u Jugoistočnoj Evropi – na osnovu rezultata koje su ostvarili njegovi studenti u proteklom periodu.\nKljučne reči BBICCBelgrade Business International Case CompetitionBelgrade Business International Case Competition: Izabrana tri pobednička internacionalna timaIzabrana tri pobednička internacionalna timaNacionalni Univerzitet Singapurstudentistudentsko takmičenjeThammasat Univerzitetu


Slovenacki drzavni tuzilac Barbara Breziger je odbacila optuzbe zvanicnog Beograda da su pripadnici Teritorijalne odbrane ove drzzave pocinili ratne zlocine nad vojnicima bivse JNA za vreme sukoba u toj bivsoj jugoslovenskoj republici 1991, na granicnom prelazu Holmec prema Austriji.\nBeogradski mediji prikazali su snimak austrijske TV stanice ORF kako pripadnici slovenacke Teritorijalne odbrane pucaju u vojnike JNA iako drze ruke uvis i sire beli carsaf u znak predaje. Taj snimak navodi na zakljucak da su tom prilikom poginuli vojnici Zoran Jesic, Goran Maletic i Antonije Simonjic.\nPortparol Tuzilastva Srbije za ratne zlocine Bruno Vekaric kaze za nas program da se tuzilastvo ovim slucajem bavi vec duze od gorinu dana. On je snimak opisao kao dramatican prikaz vjerovatno prvog potencijalnog ratnog zlocina u ratovima na podruciju bivse SFR Jugoslavije.\nSef Helsinskog odbora za ljudska prava u Sloveniji Neva Miklavcic Predan nedavno je ponovila tvrdnje da dogadaj na granicnom prelazu Holmec “verovatno predstavlja prvi slucaj ratnog zlocina pocinjenog u bivsoj Jugolsaviji”.\nSlovenacko tuzilastvo podsetilo je da je u novembru 2004. podiglo tuzbu protiv Predanove zbog neistinitih optuzbi da su pripadnici slovenacke teritorijalne odbrane pocinili ratni zlocin na granicnom prelazu Holmec 1991. godine.


Predsednik Nemačke: Neuspeh Trampa na izborima – srećan događaj za Evropu - 02.12.2020, Sputnik Srbija\nNemački predsednik Frank-Valter Štajnmajer smatra da je to što je Donald Tramp izgubio bitku za predsednika Amerike „srećan događaj za Evropu“. 02.12.2020, Sputnik Srbija\nvesti, svet, evropa, frank štajnmajer\n„Mislim da je taj dan (izbori za predsednika Amerike 3. novembra) srećan događaj za Evropu. Sada je moguće zaustaviti dalju eroziju multilateralizma i slabljenje međunarodnih organizacija. Ponovo možemo da razgovaramo sa Amerikancima kako nas sporovi ne bi delili. To je neverovatno mnogo ako se uzme u obzir šta smo preživeli“, rekao je Štajnmajer u intervjuu za nedeljnik „Cajt“.\nKandidat američke Demokratske stranke Džozef Bajden proglasio se pobednikom izbora, nakon što su to učinili i američki mediji, ali aktuelni predsednik Donald Tramp osporava rezultate.\nTramp je odobrio početak procesa prenosa vlasti na Bajdena ali ne odustaje od toga da sudskim putem ospori rezultate.


Pitanje kvaliteta kineske robe postalo je veoma aktuelno u međunarodnim poslovnim i potrošačkim krugovima nakon skandala u vezi sa raznim proizvodima, od paste za zube i igračaka, do automobilskih guma.\nNajviše pažnje privukla je prevelika koncentracija olova u bojama, zbog čega je najveći svjetski proizvođač igračaka kompanija “Matel” povukla sa tržišta oko 21 milion proizvoda koji potiču iz kineskih fabrika.\nRukovodstvo “Matela” kasnije se izvinilo Kini zbog narušavanja ugleda njene industrije i priznalo da je greška nastala u pripremi proizvodnje, a ne u fabričkim pogonima.\nUčesnici seminara u provincji Guangdong imali su priliku da se detaljno upoznaju sa kineskim sistemom izdavanja dozvola za proizvodnju igračaka, kao i sa evropskim i američkim proizvodnim standardima, navodi Sinhua.\nKineski zvaničnici zatražili su od kompanija da u proizvodnom procesu poštuju standarde zemalja u koje izvoze svoju robu.


Lido: Kupališna sezona počinje 1. jula - Dan u Beogradu\nNaslovna » Izlasci » Lido: Kupališna sezona počinje 1. jula\nNeko drugi 20. juni 2017. Izlasci Postavite komentar\nLido će biti na raspolaganju građanima svakoga dana od 9.00 do 19.00, a kupališna sezona trajaće do 1. septembra.\n– I ove godine ćemo, u interesu građana Zemuna i Beograda, u potpunosti biti spremni za letnju sezonu sa svim sadržajima na koje smo već navikli posetioce Lida, a to je medicinsko osoblje, spasioci, rekreativni programi, rekviziti, razne manifestacije tokom čitave sezone. Pripadnici Vojske Srbije sklapaju pontonski most, a već sutra počinjemo sa ostalim tehničkim pripremama kako bismo zajedničkim delovanjem pitanje bezbednosti naših sugrađana podigli na najviši mogući nivo – izjavio je zamenik predsednika GO Zemun Damir Kovačević, koji je na terenu sa stručnim timom Rečne flotile nadgledao postavljanje pontona.\nKovačević je naglasio da je prelazak preko pontonskog mosta besplatan i pozvao sve građane da na dan zvaničnog otvaranja sezone, 1. jula, dođu na Lido i uživaju u programu koji će Gradska opština Zemun, kao dobar domaćin u duhu tradicije gostoprimstva, prirediti za sve posetioce „zemunskog mora“.\nKao i prethodnih godina, tokom trajanja letnje sezone, za sve posetioce Lida biće ogranizovani različiti programi u okviru manifestacije „Leto na Lidu“, sa sadržajima za sve generacije, poput kreativnih radionica za decu, sportskih i kulturno-zabavnih sadržaja. (Beoinfo)\nTagoviizlasci kupališna sezona leto leto na lidu lido zemun\nPrethodni Teatar na Savi – Pozorišna dugodnevnica\nSledeći iPhone 7 Plus – bez premca!


Često postavljana pitanja - Javni beležnici\nOdgovore na često postavljana pitanja koja se odnose na rad javnih beležnika možete pronaći ovde.\nImam primedbe na rad sudije/tužioca, kome da se obratim?\nUkoliko ste nezadovoljni radom sudskih organa, na primer, smatrate da sudski postupak koji vodite prevazilazi uobičajene vremenske okvire (suđenja u razumnom roku), možete se obratiti pritužbom Odeljenju za nadzor u pravosudnim organima Ministarstva pravde\nKoja su potrebna dokumenta za polaganje pravosudnog ispita?\nSpisak neophodnih dokumenata za polaganje pravosudnog ispita možete pronaći u rubrici „Pravosudni ispit“.\nKako da se informišem o uslovima i visini naknade štete za rehabilitaciono obeštećenje u vezi sa postupcima neosnovanog lišavanja slobode, ili neosnovane osude?\nPune informacije možete pronaći na klikom je sledeće linkove:\n1. Zahtev za rehabilitaciono obeštećenje\n2. Zahtev za naknadu štete neosnovano osuđenih i neosnovano lišenih slobode\nKako da izvršim uvid u spisak javnih izvršitelja i javnih beležnika?\nImenik sudskih izvršitelja i zamenika javnih izvršitelja i spisak javnobeležničkih kancelarija možete proveriti na našem sajtu, u odeljku „Registri“.\nGde mogu da se informišem o konkursima za radna mesta u okviru kazneno-popravnih ustanova?\nSve vrste informacija o raspisivanju i trajanju konkursa za ovakvu vrstu radnih mesta,nalaze se na zvaničnom sajtu Ministarstva pravde, u okviru Uprave za izvršenje krivičnih sankcija, koja deluje kao samostalni organ u sklopu ministarstva.\nGde mogu da se informišem o raspisivanju konkursa za izvršitelje, sudske veštake, javne beležnike, tumače i prevodioce?\nSva obaveštenja o konkursima u vezi sa pravosudnim profesijama mogu se naći na internet prezentaciji Ministarstva pravde u okviru rubrike „Pravosudne profesije“.\nKoji su uslovi za imenovanje javnog beležnika?\n- da ima najmanje pet godina radnog iskustva u pravnoj struci posle položenog pravosudnog ispita;\n- da govori, piše i čita srpski jezik, a na područjima one jedinice lokalne samouprave gde je u službenoj upotrebi i jezik manjine da poznaje i jezik te manjine ili da priloži sporazum o saradnji sa sudskim prevodiocem za jezik te manjine;\n- da ima ili da može dokazati da će obezbediti odgovarajuće prostorije i opremu za obavljanje delatnosti javnog beležnika.\nViše informacija o javnim beležnicima možete pronaći ovde.\nKo može biti stalni sudski prevodilac?\nPrevodilac može biti lice koje ima visoko obrazovanje i ispunjava zakonom utvrđene uslove za zaposlenje kao državni službenik, kao i sledeće posebne uslove:\n- da ima odgovarajuće visoko obrazovanje za određeni strani jezik ili da poseduje potpuno znanje jezika sa koga se prevodi i na koji se prevodi usmeni govor ili pisani tekst,\n- da poznaje pravnu terminologiju koja se koristi u jeziku sa koga se prevodi ili na koji se prevodi;\n- da ima najmanje pet godina iskustva na prevodilačkim poslovima.\nNa koji način se mogu podneti zahtevi za pristup informacijama od javnog značaja?\nZahtevi za ostvarivanje prava na pristup informacijama od javnog značaja mogu se dostaviti putem poštanske službe na adresu:\nMinistarstvo pravde, Beograd, Nemanjina 22-24 ili predati neposredno u Prijemnoj kancelariji Uprave za zajedničke poslove republičkih organa, Beograd, ulica Nemanjina br. 22-26\nViše o ostvarivanju prava na pristup informacijama od javnog značaja imate ovde.\nNa koji način mogu da stupim u kontakt sa ministrom?\nMožete se obratiti Kabinetu ministra mejlom na kabinet@mpravde.gov.rs ili putem pošte naslovljeno na Ministarstvo pravde, Nemanjina 22-26 Beograd, Kabinet ministra.\nKoji je broj žiro računa Ministarstva?\nBroj žiro računa Ministarstva pravde glasi: 840-1620-21.\nKakve su nadležnosti Ministarstva pravde u vezi sa legalizacijom isprava?\nInformacije u vezi sa nadležnostima Ministarstva pravde koje se odnose na legalizaciju i načine legalizacije isprava možete pronaći na ovom linku.\nKo u Ministarstvu ima nadležnost da vrši izradu mišljenja na nacrte i predloge zakona?\nPoslove izrade mišljenja na nacrte i predloge zakone u okviru Ministarstva pravde vrši Sektor za normativne poslove.\nOpširnije informacije o delokrugu Sektor za normativne poslove možete pronaći na ovom linku.\nNa koji način strani državljani stiču pravo svojine na nepokretnostima na teritoriji Srbije?\nInformacije o mogućnostima da strani državljani stiču pravo svojine na nepokretnostima na teritoriji Republike Srbije možete pronaći u rubrici „Uzajamnost“.


Šezdeset godina od kraja Korejskog rata\nSevernokorejski lider Kim Džong Un dolazi na groblje palih boraca Korejske narodne armije u Pjongjangu, 25. jula 2013.\nSevernokorejski lider Kim Džong-Un, koji se retko pojavljuje u javnosti, danas je to učinio povodom obeležavanja 60. godišnjice od završetka Korejskog rata.\nKim je zajedno sa visokim vojnim zvaničnicima položio venac na spomenik poginulim severnokorejskim vojnicima, koji se nalazi na novom groblju u predgrađu Pjongjanga.\nMladom lideru pridružili su se ratni veterani iz njegove zemlje, ali i veterani iz SAD i Kine.\nJedan od stranih veterana, učesnika Korejskog rata, koji su prisutvovali svečanosti, bio je i Tomas Hadner, bivši pilot američke ratne mornarice, koji se nalazi u Severnoj Koreji da bi pronašao posmrtne ostatke kolege pilota, koji je ubijen tokom konflikta.\n"Vrlo je emotivno biti ovde sa svim ovim veteranima – ne samo veteranima, već pripadnicima ove nacije koja je izašla da ukaže počast svim učesnicima rata. A kao američki veteran, drago mi je da mogu da vidim da sa našim nekadašnji neprijateljem delimo ista osećanja o ratu. Zaista je lepo što sam ovde".\nPolaganje venca označilo je početak višednevnog obeležavanja onoga što severna Koreja smatra pobedom u trogodišnjem sukobu sa snagama Ujedinjenih nacija pod vođstvom SAD, koji je okončan potpisivanjem primirja 1953. godine. Zvanični mirovni sporazum nikada nije potpisan.


Termin "fašizam" najčešće se vezuje za ideologiju i politiku nacističke Nemačke, ali istovremeno i za imenovanje ekstremno desne političke opcije u bližoj prošlosti. Fašizam se smatra ideologijom negativnosti: fašizam je protiv demokratije, socijalizma, jednakosti. Fašizam se često smatra militantnim oblikom desnog ekstremizma, koji je poslužio kao opravdanje za uskraćivanje osnovnih ljudskih prava milionima ljudi tokom Drugog svetskog rata - prava na život, slobodu kretanja i govora. Paralelno istraživanje istorijskog revizionizma u Nemačkoj i u Srbiji i trenutnog društveno-političkog stanja, ukazuje na zabrinjavajući stepen rasta nacionalizma, desnog ekstremizma i fašizma u obe zemlje.\nDesni ekstremizam, rasizam i fašizam i dalje predstavljaju vrlo velik problem u Brandenburgu, gde postoje brojna ekstremno desno orijentisana "bratstva" - udruženja koja međusobno sarađuju, a pritom su dobro organizovana i povezana u mreže. Najviše ih ima u ekonomski zaostalim delovima pokrajine - na severu, severoistoku i jugu Brandenburga. Ova "bratstva" su povezana sa desno orijentisanim političkim partijama u Nemačkoj - NPD (Nacionalna partija Nemačke) i DVU (Demokratska narodna unija), koje im obezbeđuju novčanu podršku, kako za njihove brojne aktivnosti, tako i za pokretanje malih, nezavisnih muzičkih i tekstilnih industrija. Na taj način "bratstva" obezbeđuju zaposlenje za svoje članove i finansijska sredstva za pokret. Vrlo često, mete njihovih napada su antifašistička udruženja i pojedinci, koji predstavljaju snažan kontrapunkt desnom ekstremizmu i fašizmu u Nemačkoj.\nVećina antifašističkih organizacija je aktivna već dugo godina na političkoj sceni Nemačke. One su takođe vrlo dobro povezane u funkcionalnu mrežu pod nazivom "Omladinski demokratski forum Brandenburga", koja im omogućuje da razmenjuju ideje, znanja i zajednički realizuju akcije protiv neofašizma u Nemačkoj. "Omladinski demokratski forum Brandenburga" takođe smatra da internacionalna saradnja sa sličnim organizacijama može doprineti efikasnijoj borbi protiv desnog ekstremizma. Upravo je u saradnji sa "Omladinskim demokratskim forumom Brandenburga" i pokrenut projekat "Mapiranja desnog ekstemizma".


Tanjug 10. decembra 2020. 01:01\nAMSTERDAM – Dokumenti povezani sa zahtevom za odobrenje Fajzer/Biontekove vakcine protiv kovida- 19 hakovani su tokom sajber napada na Evropsku agenciju za lekove (EMA), objavio je Fajzer.\n„Važno je napomenuti da ni sistem Bionteka ni Fajzera nisu oštećeni tokom tog incidenta, međutim ne znamo koji su lični podaci hakovani“, navodi se u saopštenju Fajzera, prenosi Al džazira svetske agencije.\n„Čekamo više informacija o istrazi u EMA i reagovaćemo prikladno i u skladu s evropskim pravom“, dodaje se.\n„Vodeći računa o ključnim promišljanjima za javno zdravlje i važnost transparentnosti, nastavićemo da pružamo jasne informacije o svim vidovima razvoja vakcine i regulatornog procesa“, nastavlja se u saopštenju.\nEvropska agencija za lekove, koja trenutno razmatra izdavanje odobrenja za nekoliko vakcina protiv kovida-19, navela je u sredu da je bila na meti sajber napada, ne precizirajući kada je izveden napad, ni ko ga je vodio.\nSlatki karavan, dan drugi: „Uskliknimo s…\nMeksiko očekuje brzi dolazak ruske vakcine Sputnjik\nBorelj: Poteškoće u podeli vakcina trećim zemljama\nU HR se kod nekih odlaže druga vakcina za sedam dana


Mi naše penzionere pomažemo kontinuirano - naglasio je Miloš Vučević\nU Skupštini grada Novog Sada danas je, posle četri godine, održana Izborna sednica Skupštine Udruženja penzionera grada Novog Sada i izbor radnih tela, a uručene su i diplome i počasne članske karte pomažućim i počasnim članovima.\nOtvaranju sednice prisustvovao je gradonačelnik Novog Sada Miloš Vučević, koji je naglasio da Grad i Udruženje penzionera grada Novog Sada nastavljaju intenzivnu, kvalitetnu saradnju, koja može biti primer drugim lokalnim samoupravama kako da na najbolji način podrže penzionere, saopšteno je iz gradske uprave.\n- Mi naše penzionere pomažemo kontinuirano. Uložili smo u obnovu objekta gde je sedište Udruženja u Poštanskoj ulici i tamo će biti još investicija. Nastojimo da ceo grad bude ravnomerno pokriven klubovima penzionera. Trenutno ih ima 19, a ove godine gradimo potpuno nov objekat u Starim Ledincima - rekao je Vučević.\n- Bez obzira na brojne izazove i situaciju u celom svetu, i ove godine omogućili smo da stariji sugrađani preko Udruženja idu u banje i na letovanje. Cilj nam je da im obezbedimo što bolje uslove za život, te da im zahvalimo na podršci koju oni daju Gradu i na njihovom odgovornom ponašanju kojim doprinose društvu - kazao je Vučević.\n- Zahvalni smo gradonačelniku Vučeviću što je sa nama, da zajedno ocenimo koliko su korisnici penzija doprineli da život u Novom Sadu bude prijatniji i lepši. Mi ćemo i u narednom periodu biti koncentrisani na to da omogućimo bolji materijalni i socijalni položaj penzionera, veću brigu društva o starim ljudima koji imaju preko 65 godina, a u Novom Sadu ima ih blizu 80 000 - izjavio je Čolaković.\nOn je zahvalio predsedniku Saveza penzionera Srbije i pobratimima iz Udruženja penzionera grada Niša što su se odazvali pozivu da prisustvuju Izbornoj sednici Skupštine Udruženja penzionera grada Novog Sada.\nFutog dobija fantastičan sportski kompleks: Gradonačelnik Vučević obišao radove (FOTO)\nNovi Sad Udruženje penzionera Miloš Vučević grad\nĐurđev: Novi Sad i Vučević su Dubravki Stojanović i Nemanji Milenkoviću i sličnima krivi samo zato što nisu antisrpski nastrojeni!\nVučević čestitao novom v. d. načelniku Policijske uprave: Naš zajednički prioritet je da Novi Sad bude bezbedan grad (FOTO)\nVučević i Pastor obišli radove u Mađarskom kulturnom centru i studentskom domu 'Evropa'\nNovosadsko naselje u novom ruhu: Stanari dobili kvart kakav zaslužuju, uloženo je 77 miliona dinara! (FOTO)\nVučević zove sve da posete Novi Sad: Uživajte na Fruškoj gori, u našim manastirima, prelepim vinarijama, na našem moru Dunavu (VIDEO)\nMiloš Vučević na važnom samitu u Ljubljani: Konstantno ulažemo sredstva u proširenje mreže biciklističkog saobraćaja!\nSrbija obeležava 23 godine od bitke na Košarama! Vučević: Junaci sa Košara, hvala vam, vreme ćutanja i zaborava je prošlo (FOTO)\nNovi Sad po meri građana! Deca i porodica u vrhu prioriteta: Besplatan vrtić i udžbenici za prvake, kao i novčana pomoć za prvo dete\nVučević uručio poklon majki trojki: Biće još podrške Grada porodicama!


Crnogorski DF traži novu vladu i premijera | Novine Toronto\nCrnogorski DF traži novu vladu i premijera\nVladajući Demokratski front (DF) uputio je partnerima iz vladajuće većine novu platformu sa predlozima za prevazilaženje političke krize u Crnoj Gori koja podrazumeva da bude izabrana nova vlada sa novim premijerom.\nOni traže da Vlada bude sastavljena od predstavnika tri pobedničke koalicije i koja bi odražavala izbornu volju građana, kako po strukturi, tako i po njenim programskim prioritetima.\nDF je spreman da za mandatara podrži pogodnu ličnost, koju predlože partneri iz koalicija Mir je naša nacija ili Crno na bijelo, navodeći da premijer Zdravko Krivokapić kojeg su oni predložili nije ispunio ni njihova ni očekivanja javnosti.\nNaveli su da u novu Vladu treba da se uključe "autentični predstavnici manjinskih naroda i to, za razliku od dosadašnje prakse, na odgovornim pozicijama, od opšteg značaja za čitavu zajednicu".\nInsistiraju da se pregovori vode brzo i efikasno, bez ikakvih uslovljavanja sa bilo čije strane i da se završe do 10. decembra.\n"Nakon postizanja dogovora, sastavio bi se koalicioni sporazum koji bi precizno definisao međuosobne odnose i utvrdio pravila funkcionisanja vladajuće većine. Sastavni deo sporazuma je i dogovor o izglasavanju Tužilačkog saveta, Budžeta, Zakona o popisu stanovništva, kao i završetka procesa uređenja odnosa države sa religijskim zajednicama. Sastavni deo sporazuma bi bio i dogovor oko donošenja drugih zakonskih rešenja, u cilju deblokiranja i unapređenja funkcionisanja institucija sistema", saopšteno je na konferenciji za medije.\nČlanice vladajuće koalicije su do 1. novembra pregovarale o rekonstrukciji Vlade, nakon čega je DF odustao i pokrenuo inicijativu za izbor nove vlade.\nTada je iz DF-a poručeno da će sve predloge Vlade ka Skupštini nadalje smatrati nelegitimnim, uključujući i predlog budžeta.\nDF je od samog početka formiranja Krivokapićeve Vlade, u decembru prošle godine, iznosio teške optužbe i izražavao nezadovoljstvo što u toj Vladi nema ni jednog predstavnika ove političke grupacije.\nDo kulminacije je došlo u junu kada je, na inicijativu premijera, razrešen ministar pravde Vladimir Leposavić zbog negiranja genocida u Srebrenici.\nU međuvremenu se sve otvorenije govori o formiranju manjinske vlade koju bi podržala Demokratska partija socijalista (DPS) predsednika Mila Đukanovića, a u koju bi ušla URA Dritana Abazovića i manjinske stranke.\nPotpredsednik Vlade Crne Gore Dritan Abazović izjavio je pre nekoliko dana da da nije razgovarao sa predsednikom države Milom Đukanovićem oko formiranja manjinske vlade.\n"Manjinska vlada kao opcija postoji, ja ne znam kako se do nje može doći, jer postojeća vlada funkcioniše uprkos problemima. I moje kolege sa pravom, pa i mi, razmišljamo o nekim modalitetima. Da li može da se napravi manjinska, politička, tehnička, rekonstrukcija... Postojalo je više modaliteta", kazao je Abazović novinarima.


27. May 2020 741\nMinistar spoljne trgovine i ekonomskih odnosa u Savjetu ministara Staša Košarac izjavio je danas tokom posjete preduzeću "Perutnina Ptuj S" u Srpcu da će ova kompanije uskoro dobiti izvoznički broj čime će joj biti omogućen izvoz proizvoda u EU.\n"Raduje me činjenica da menadžment ovog preduzeća ima dobru saradnju sa lokalnom zajednicom. Ovaj prerađivački kapacitet ima 150 lokalnih kooperanata, to je dobra šansa za razvoj peradarstva u Srpcu i veoma je značajno da se ovako organizovanoj kompaniji u Republici Srpskoj omogući izlaz na strana tržišta", rekao je Košarac novinarima.\nKošarac je naglasio da će se u narednom periodu aktivno raditi na tome da se omoguće nova tržišta za proizvođače iz Republike Srpske i Federacije BiH /FBiH/, čime će Ministarstvo spoljne trgovine dati najbolji podsticaj razvoju prerađivačkih kapaciteta.\nOn je napomenuo da preduzećima iz Republike Srpske i FBiH treba dati istu šansu i mogućnost da se bave spoljnotrgovinskim prometom, ali da, nažalost, nije zatekao takvo stanje po dolasku na čelo ovog ministarstva.\n"Kad je u pitanju izvoz pilećeg mesa, zatekao sam stanje da samo dva preduzeća, i to oba iz FBiH, imaju mogućnost izvoza u zemlje EU, što je za mene potpuno neprihvatljivo, poznavajući kakve kapacitete imamo u ovom sektoru", rekao je Košarac.\nOn je naglasio da je politika Ministarstva sada takva da neće biti privilegovanih, odnosno da svi koji ispunjavaju uslove mogu da obavljaju spoljno-trgovinski promet i sa EU i sa drugim tržištima.\nKošarac je dodao da je iz tog razloga zahtijevao od Kancelarije za vetarinarstvo, koja je u sastavu Ministarstva spoljne trgovine i ekonoskih odnosa, da se preduzmu aktivnosti kako bi "Perutnina Ptuj" iz Srpca dobila izvoznički broj.\nOn je napomenuo da je prije posjete "Perutnini Ptuj S" razgovarao sa načelnikom opštine Srbac Mlađanom Dragosavljevićem, te da je veoma zadovoljan radom lokalne zajednice.\n"Vodili smo konstruktivan razgovor. Načelnik razmišlja kako unaprijediti poslovni ambijent i na bazi naše saradnje smo utvrdili da ovoj kompaniji treba omogućiti izvoz kao razvojnu komponentu", dodao je Košarac.\nRukovodilac proizvodnje u "Perutnini Ptuj S" Velibor Popović rekao je da je prva proizvodnja u ovom preduzeću pokrenuta 2006. godine, a da su sada došli u poziciju da uskoro dobiju izvozni broj za EU.\n"To će nam omogućiti pristup novim tržištima. Očekujemo da će nama biti lakše jer naš brend je poznat u Evropi. U cijelom ovom procesu moram se zahvaliti Kancelariji za veterinarstvo i Ministarstvu poljoprivrede, šumarstva i vodoprivrede Srpske, koji su nam pomogli da dobijemo kvalitetne smjernice šta sve treba da uradimo da bi imali kalitetan proizvod na tržištu gdje možemo predstaviti i nas i naše institucije", naveo je Popović.\nOn je dodao da je u posljednje četiri godine uloženo mnogo u rekonstrukciju.\n"U toku ove godine će biti završena ukupna investicija od 4,5 miliona KM, a prije tri godine smo uložili milion KM u sanaciju pogona. U narednom periodu očekujemo podizanje proizvodnje za 20 odsto", istakao je Popović.\nNačelnik opštine Srbac Mlađan Dragosavljević rekao je da je sa ministrom Košarcem razgovarao o važnim pitanjama za ovu opštinu, među kojima i o divljoj deponiji.\n"Dogovorili smo se da zajedničkim djelovanjem nađemo sredstva iz fondova za sanaciju te deponije", rekao je Dragosavljević.\nTagovi: "Perutnina Ptuj S"\nPoljoprivredni klaster GLS pokrenuo kampanju “Biraj borovnicu – domaću i svježu”


ЛАВРОВ: Траже да признамо нешто за шта нисмо криви\nLAVROV: Traže da priznamo nešto za šta nismo krivi\n5 decembra 2019\nZahtevi Berlina Moskvi da prizna umešanost u ubistvo gruzijskog građanina u Nemačkoj je nedopustiva, izjavio je šef ruske diplomatije Sergej Lavrov na kraju sastanka Saveta ministara inostranih poslova OEBS-a u Bratislavi.\nŠef ruskog spoljnopolitičkog resora je saopštio da su na sednici nekoliko država podsetile na tragediju sa malezijskim boingom MH17, dok je predstavnik Holanđana ponovo rekao da Rusija ne sarađuje sa međunarodnom istražnom grupom. Lavrov je naglasio da Moskvu u tu grupu „niko nije zvao“, ali i da su činjenice koje je ona predstavila, po broju i kvalitetu — bolje od drugih.\n„Međutim, na prosta pitanja: gde su podaci sa ukrajinskih radara, gde su snimci ukrajinskih dispečera i gde su američki satelitski snimci koji su odavno obećani — nama niko ne može da odgovori. A kada ih još pitam — šta nedostaje našoj saradnji; znate kakav je odgovor? Morate da priznate da ste vi to uradili i to će biti odgovorna saradnja sa istragom. Ako su naši nemački partneri uzeli taj model, onda mi, verovatno, nećemo ništa postići. Tako se ne može razgovarati ni sa kim, posebno ne sa Rusijom“ rekao je ministar novinarima.\nOn je dodao da između ruskih i nemačkih pravosudnih organa postoje kanali komunikacije. Lavrova ukazuje da upravo njih i treba koristiti.\n„Ako će naši nemački partneri govoriti da Rusija nedovoljno sarađuje — ne znam na osnovu čega će zasnivati takve ocene“, naglasio je prvi čovek ruske diplomatije.\nRanije je Ministarstvo spoljnih poslova Nemačke proglasilo za persone non grata dvojicu zvaničnika Ambasade Ruske Federacije u Berlinu, i to zbog istrage ubistva državljanina Gruzije. Krajem avgusta nepoznata osoba ubila je muškarca u Berlinu. Tužilaštvo glavnog grada Nemačke kasnije je saopštilo da je zbog sumnje u ubistvo priveden 49-godišnji ruski državljanin.\nSOROŠEVO NOVO APOKALIPTIČNO UPOZORENJE\nDONBASKI FRONT probijen na nekoliko tačaka – zastava Rusije na gradskoj kući Svetlodarska


Vučić: Za oštećene kuće 250.000 dinara po domaćinstsvu - SandzakHaber.Net , Sandžačke Internet Novine !\nNaslovna Vijesti Srbija Vučić: Za oštećene kuće 250.000 dinara po domaćinstsvu\nVučić: Za oštećene kuće 250.000 dinara po domaćinstsvu\nOd HaberNews - 9. Juna 2014. 0 44 Podeli na Fejsbuku\ntweet Predsednik Vlade Srbije Aleksandar Vučić obećao je danas da će domaćinstva, kojima su kuće značajnije oštećene u nedavnim katstrofalnim poplavama dobiti po 250.000 dinara, kao i da će se nekima, u meri u kojoj je to moguće, pomoći u nabavci aparata za domaćinstvo i nameštaja.\nTo će, kako je rekao premijer, biti velika pomoć i podrška Vlade Srbije.\nOn je na konferenciji za novinare u Vladi Srbije istakao da je na teritoriji Obrenovca, na primer, bilo angažovano na hiljade vojnika i da je iz te beogradske opštine do sada izneto 17 hiljada tona smeća. Vučić, koji je će popodne obići tu beogradsku opštinu, najavio je da se očekuje stavljanje u funkciju kolektora, kao i da je zahvalan Nemačkoj na specijanim cevima koje je, kao pomoć, uputila u Srbiju.\nPremijer je najavio i da će već naredne sedmice početi obnova svih puteva – lokalnih, regionalnih, magistralni, prvog i drugog reda…\n“Obnova svih puteva mora da bude završena do septembra i za to su pronađena značajna finansijska sredstva, najmanje 40 miliona evra”, rekao je Vučić.\nTakođe, premijer je najavio da će naredne sedmice biti započeta i izgradnja kuća koje su potpuno srušene u nedavnim katstrofalnim poplavama. On je napomenuo da tu ima nekih proceduralnih problema, ali da će se sa izgradnjom krenuti i dodao: “Videćete, Vlada Srbije će u tome uspeti”.\nPremijer je zamolio sve građane da poštuju pomoć koju je Srbija dobila, a posebno pomoć Ujedinjenih Arapskih Emirata koji su najviše pomogli u novcu, ali i u svim drugim materijalima.\n“Oni sada grade 50 kuća i u septembru još toliko. To je ogroman novac koji oni ne daju samo zato što Srbiju doživljavaju kao prijateljsku zemlju”, rekao je premijer.\ntweet Prethodni tekstLjajić: Mnogo kasnimo sa uvođenjem digitalizacijeSledeći tekstIzmene Generalnog plana grada zbog “Beograda na vodi” HaberNews\tPOVEZANE OBJAVEVIŠE OD AUTORA


SAOPĆENJE BOŠNJAČKIH ORGANIZACIJA U SJEVERNOJ AMERICI\nInstitut za istraživanje genocida Kanada (IGK) i Kongres Bošnjaka Sjeverne Amerike (KBSA) najoštrije osuđuju, kako navode, barbarsko postavljanje spomen-krsta na Zlatištu iznad Sarajeva.\n"Smatramo ovaj gnusni, anticivilizacijski, sramni, nečasni i neprimjereni čin novim atakom na istinu i pravdu o zločinima u Bosni i Hercegovini, novim prekrajanjem historijskih i sudskih činjenica o zločinima u BiH, novim atakom na žrtve tih zločina i na kraju novim atakom na suverenitet države BiH jer je krst postavljen bez dozvole na državnom bh. zemljištu" ističu ove organizacije u saopćenju za javnost.\nNavode da je upravo sa Zlatišta tokom opsade Sarajeva u prosjeku ispaljivano 320 projektila teške artiljerije dnevno. Stoga smatraju da je obilježavanje takvog mjesta s kojeg je tokom četiri godine granatama i snajperskom vatrom polako ubijano više od 14.000 Sarajlija od čega je 1.600 žrtava djeca, "neviđeni, barbarski atak na čovjeka i civilizaciju".\n"Podsjećamo američku, kanadsku i svijetsku javnost da su zapovjednici Sarajevsko-romanijskog Korpusa Vojske Republike Srpske osuđeni zbog neselektivnog granatiranja grada Sarajeva i namjernog izazivanja civilnih žrtava pred Međunarodnim krivičnim tribunalom za područje bivše Jugoslavije. General Stanislav Galić je za to zločinačko djelo osuđen na doživotnu robiju, a general Dragomir Milošević na 29 godina zatvora" podvlače u IGK-u i KBSA-u.\nNajavljuju da "zbog ovog barbarskog čina" slijedi zajednička akcija svih bošnjačkih i bh. organizacija koje će u ime žrtava i svjedoka tražiti hitno anagažovanje SAD-a i Kanade i cijelog antifašističkog svijeta na združenu akciju za uklanjanje sramnog obilježja.\nIstovremeno od državnih organa BiH traže hitnu akciju za uklanjanje krsta i kažnjavanje svih koji su učestvovali u ovaj sramnoj akciji za koju nije izdata dozvola i zbog koje je uzurpirana državna zemlja.\n"Na kraju od OHR-a i posebno Valentina Inzka tražimo hitnu i beskompromisnu akciju protiv barbarske provokacije koja najozbiljnije narušava mir, stabilnost, suživot i suverenitet BiH" naglašavaju ove organizacije.\nNapominju da poštuju svačije pravo na vjerska obilježja, ali smatraju da je ovo obična provokacija građanima Sarajeva koji su godinama trpili opsadu.